text:
Fundatura ed autura - creschüda sü a Tschlin in Engiadina Bassa. Davo la finischiun da la HTF a Cuoira ha'la lavurà 6 ons i'l marketing pro ün'agentura da viadis. Daspö il 2007 ingaschada sco assistenta pro üna banca.
Da Corina Gustin – Üna chantadura, üna guitarra, minchatant ün celo o ün cajón, la vita e melancolia. La musica da Da Lombris as redüa sün l’essenza e's tratta dad eveniments e sentiments pesants cha minchün inscuntra in sia vita. Da quai chi nun es plü, da quai chi vess pudü esser e da quai chi sarà. Sia vusch amiaivla, sia energia positiva ma eir ils beats allegers equaliseschan la dramatica. In noss'intervista quinta ella da seis album cuort "Undas", dad inspiraziun e dal las robas las plü importantas illa vita.
Che laivast dvantar sco uffant?
Da mattatscha level daventar astronauta. En ils films havevel viu, con bi ch’ei savess viser ora da mirar da surengiu sin la tiara. La finfinala sundel denton aunc tochen oz mai setschentada sin la glina e mia lavur ei giun plaun :). Il firmament cun sia infinitadad faszinescha mei denton aunc adina ed jeu gaudel da contemplar el!
Che d'eira tia prüma casetta e chenüna tia prüma CD?
Sche jeu seregordel mei endretg, lu era mia emprema casetta da Roxette e mia emprema CD dalla Kelly Family. La musica da Roxette accumpogna e plai a mi aunc oz. Sche audel el radio ni schlioc zaneua per exempel las canzuns „How do you do“, „The look“ ni „It must have been love“ lu vegn - cun bia nostalgia - cantau cun.
Davo la band NotYet hast tü fat üna posa creativa da divers ons. Che as ha müdà daspö quel temp da band?
En quei temps haiel mei surtut cozentrau sin miu studi, aschia che il musicar ha deplorablamein stiu far ina pli gronda pausa. Finalmein haiel denton avon circa 2 onns puspei anflau il temps per mia pissiun e novas canzuns ein naschidas. Igl ei bi da puspei haver, ni da semplamein prender il temps per far musica. Musica ei ina super cunterpeisa alla lavur e jeu sperel da saver mantener quella ballanza era el futur.
Tgei fuss cun il futur, sche il vargau savess trasora vegni midaus?
Co tuna teis album cuort "Undas" e che importanza ha quist project solo gnü per tai?
Jeu schess el tuna per gronda part emoziunal e melancolic. Per ils quals che capeschan Romontsch forsa schizun aunc empau dapli, damai che biars texts setractan da eveniments ni sentiments trests e grevs, che schabegian ed ein da surmuntar en la veta. Eveniments e sentiments che vegnan e van adina puspei - sco undas. Per mei ha quei project muntau fetg bia, surtut perquei ch’ei era la finfinala in project da amicezia. Tuts ils musicists ein mes megliers amitgs e cun lur contribuziun han els enorm enrihiu igl album. Cheutras, aunc inagada in cordial engraziament a tuts. Engraziel Angi, Dani R., Dani S., Lori, Lukas, Marcel, Stu !
La CD cuntegna 6 chanzuns rumantschas. "Six songs written by life itself" co cha tü hast manziunà online. Chenüna es tia prediletta e perche?
Jeu saiel bu dir, che quella ni tschella canzun ei mia preferida. Denton datti entginas canzuns, per exempel “Bandunau” ni “In giavisch”, che han per mei ina pli gronda muntada emoziunala che las autras.
Our da la chanzun "Midadas" vain la frasa "…realisar ed acceptar cha la vita as müda sainza dumandar". Daja robas chi pon güdar ad acceptar situaziuns chi nu's po müdar?
Segiramein ha finadin differentas caussas che gidan da surmuntar da quellas situaziuns. Jeu persunalmein vesel igl haver cars carstgauns entuorn ins sco in dils pli gronds sustegns e da enorm gronda valur.
Diversas otras chanzuns as trattan dal partir e dal tuornar, da cumgiats e müdadas. Füssast tü pro o contra schi's pudess girar inavo il temp e tour inavo tschertas robas o decisiuns?
Quei ei ina fetg interessanta, denton era fetg greva damonda :)
Jeu creiel il pli grev ei il factum, che la domonda ei hypotetica e aschia sei per mei grev da imaginar quella pusseivladad e situaziun. Sco pro vesess jeu denton il fatg, ch’ei dat segiramein caussas, nua ch’ei fuss da enorm gronda valur ed in desideri sch’ ins savess midar quellas. Da lautra part denton, e forsa da viser sco in contra; tgei fuss lu cun il futur, sche il vargau savess trasora vegni midaus? Quel savess lu forsa gnanc bu propi sviluppar, perquei ch’ il futur sviluppa, ord mia vesta, ord e cun il vargau. Damai che aunc dapli damondas vegnan siado duront il vuler rispunder a quella damonda, laschel per il mument il passau schar esser vargau.
Scha tü pudessast effectivmaing müdar alch dal passà. Che füss quai?
Creiel che era cheu, laschel il passau esser vargau :). Sche stuess numnar ina midada per il futur, lura fuss quei pli lev, damai che lezza fuss, silmeins per part, influenzabla.
Tü chantast a l'Openair Chapella in Engiadina. Sün che t'allegrast il plü ferm?
Jeu selegrel mei zunfetg sin il Grischun, sin sia natira e sin igl udir e saver tschintschar Romontsch – quei ei bu propi dau a Basilea. Vinavon selgrel da sunar veglias sco era novas canzuns cun ina nova e pli gronda formaziun da gruppa.
Mei inspirescha la bellezia dil mund
Quant bun es teis Vallader?
Ui, jeu creiel quel ei bu propi schi buns :)
Chi o che t'inspirescha e perche? Chi o che es stat la plü gronda inspiraziun in tia vita?
Mei inspirescha la bellezia dil mund. Viser e viagiar a loghens plein naturalezza e cun diversas culturas ei per mei zatgei grondius. Ord quei motiv ha pliprobabel era miu viadi per America dil Sid inspirau mei zunfetg. Denton astga e la musica buca muncar che ei era ina gronda inspiraziun. Duront il numnau viadi erel cunquei era a concerts, co per exempel ad in concert da Roxette :).
Co guarda oura per tai ün di perfect?
In di cun temps - temps da semplamein „esser“ e vivir il mument.
Che musica taidlast tü svessa?
La musica da rock e stoner rock plai a mi zunfetg - jeu sun in grond fan da musica cun ghitara :) En general sundel denton fetg aviarta per tut ils stils da musica, impurtont ei, che la musica tucca mei emoziunal. Lu emporti bu, tgei stil da musica ch‘ igl ei. Gruppas che teidlel fetg bugen ein per exempel Slash, Pearl Jam, Graveyard, ni Eddie Vedder.
Che t’occupa pel mumaint?
Per la gronda part occupescha mei per il mument e gia dapi in temps miu doctorat en psicologia all’ Universitad da Berna. Actualmein haiel denton, ni prendel a mi il temps per la preparaziun per igl Openair Chapella. E co gia menziunau avon, ei quei ina super cunterpeisa che fa plascher.
Jeu sundel loscha da saver tschintschar Romontsch
Che nu sa la glieud da tai?
Forsa quei, che la glieud duess bu saver da mei ;) ..
In tschinch ons…
….lessel esser finida cun mias scoalziuns, haver ina plazza da lavur che fa plascher ed haver dapli temps per far musica. Dapli saiel ussa denton bu di. Enteifer tschun onns sa schi bia schabegiar e semidar, aschia che laschel mei era bugen surpender empauett e sundel spanegiada nua che la veta meina mei.
Il rumantsch es per mai…
….ina gronda part da mia identitad. Surtut davenda che vivel en la bassa, ei il Romontsch co miu lungatg mumma adina puspei in grond tema. Jeu sundel loscha da saver tschintschar Romontsch e vesel ei sco fetg impurtont, da dar tut per conservar quei bi lungatg.
Bio:
Claudia Lombris, stüdi e master da psicologia a l'Università da Basilea. El mument doctoranda en psicologia a l’Universitad da Berna.
Nada dal 1985 a Cuera, carschida si a Schluein, abita a Basilea
Hobbies: tedlar e far musica, viagiar, e semplamein mintgaton mo esser senza far nuot
Prossems concerts:
Venderdi, ils 3 avuost 2018: Openair Chapella
En il web:
Da Lombris tar MX3
Da Lombris sin Facebook
Text: Corina Gustin / Claudia Lombris
Fotografia: (c) Claudia Lombris
Suonda LATABLA!
Da Corina Gustin - Co es la situaziun dal rumantsch, hoz ed in 100 ons? Rico Valär, 37 ed oriunt da Zuoz es romanist ed a partir dad avuost il nouv professer da rumantsch a l’Università da Turich. El ans quinta da sömis, giavüschs, da l'importanza da scoulas rumantschas e dal problem da prestige da nossa lingua in la politica grischuna.
Che laivast dvantar sco uffant?
Que as ho natürelmaing adüna darcho müdo, ma duos professiuns vaivi avaunt ögls düraunt divers ans. Zieva ch’eau vaiva vis la registraziun d’üna emischiun televisiva directa da Zuoz insömgiaivi da dvanter hom da camera. A me fascinaiva quista lavur fotografica e l’idea da pudair lavurer taunt al liber, forsa ir in viedi per films documentars, scu i’l studio cun tuot las glüschs e tecnica. Lura suni sto cun var 15 ans a visiter l’ONU a Genevra e d’eira sto be stut da las cabinas dals traducturs simultans. Eau d’he lura let fich bger davart quista professiun e l’idea am plaschaiva da savair uschè bain ün’otra lingua cha’s po propi tradüer simultanamaing.
Che cudeschs legiaivast sco uffant e chenün d'eira teis predilet?
Natürelmaing ch’eau m’algord da «Robinson» ch’eau d’he survgnieu da mieu padrin e chi d’eira ün da mieus cudeschs predilets. E lura d’he let massadas da comics, Asterix, Tintin, Lucky Luke – ed eir comics rumauntschs, per exaimpel Baldi da Paulin Nuotclà u Sgartin & Fermentin da Peter Haas e Felix Giger. Pü tard, scu giuvenil, d’he let tuot ils crimis dad Agatha Christie.
A me haun adüna fascino linguas neolatinas, lur parallelas e differenzas, lur svilup in Europa e derasaziun globela
Che es hoz tia lectüra prediletta?
Hoz legi ün pô da tuot, bgera litteratura svizra, impustüt da lingua tudais-cha e rumauntscha, ma eir francesa e taliauna, ultimamaing per exaimpel Robert Walser, Ulrich Becher, Alain de Botton, Joël Dicker, Angelika Overath, Leta Semadeni, Attilio Bivetti, Dumenic Andry, Romana Ganzoni, Jessica Zuan, Eveline Hasler, Lukas Hartmann, Leontina Lergier. Eau d’he plaschair da Christoph Höhtker, Saša Stanišić, Daniel Kehlmann, Christoph Ransmayr, sun ün fan da Mircea Cartarescu. Litteratura da l’ester prouvi da ler in lingua originela per trener ün pô las linguas per exaimpel Teju Cole, John Maxwell Coetzee, Carlos Ruiz Zafón, Joanne K. Rowling. Pel mumaint prepari ün seminari davart poesia rumauntscha, perque d’he eir ün grand plaschair d’am dedicher ad ouvras poeticas rumauntschas.
Che at faszinescha vi da linguas e particularmaing vi dal rumantsch?
Eau sun creschieu sün cun bgeras linguas e d’he adüna gieu interess dad imprender nouvas linguas, impustüt per fer viedis e gnir in contact direct cun persunas ma eir cun culturas e litteraturas estras. Scha tü est in viedi e discuorrast la lingua locala es que simplamaing qualchosa oter. A me haun adüna fascino particulermaing las linguas neolatinas, lur parallelas e differenzas, lur svilup in Europa e derasaziun globela. In quel sen sun il rumauntsch e la bilinguited stos per me – eir scha que tuna uossa scu ün slogan – clevs per imprender otras linguas. Vi dal rumauntsch am fascineschan las grandas varieteds linguisticas ed il svilup d’üna litteratura remarchabla in ün spazi uschè stret.
Che d'eira tia motivaziun da t'annunzchar per la professura a l'Università?
Per me d’eira que impustüt important cha tuot quellas e quels chi paun s’annunzcher s’annunzchan. Uschè vains pudieu musser cha que do diversas persunas e differents profils pussibels, cha quista professura es importanta pel rumauntsch e cha que do eir diversas persunas tuottafat qualifichedas. Persunelmaing d’he sentieu ch’eau vess plaschair da m’approfundir auncha dapü in nossa litteratura e cultura, lur istorgia, lur varieteds, lur svilup, lur actualiteds. Ed eir da pudair motiver inavaunt studentas e students d’as dedicher a quista materia es mieu grand giavüsch.
Scha nus nu vains pü persunas chi faun matura cun rumauntsch schi maunchan a la lungia magistras e magisters da primara e secundara – e lura pudains serrer la buda
Che es tenor tai necessari per mantegner e promover il rumantsch?
Que es cler cha tuot cumainza illas famiglias. La lingua e l’identited rumauntscha vegnan dedas inavaunt in famiglia. Ma lura drouva que impustüt eir bunas scoulas rumauntschas u per iffaunts dadour il territori rumauntsch pussibilteds da survgnir instrucziun rumauntscha. La scoula rumauntscha es per me il cour da la vita rumauntscha illas vschinaunchas. E per üna buna scoula rumauntscha drouva que buna magistraglia – cul sistem dad hoz stu quella gnir dals gimnasis grischuns. E lo cumainza il grand problem: fin hoz nu surpiglia il Grischun sia respunsabilited per üna buna instrucziun obligatorica da rumauntsch sül s-chelin gimnasiel per las scolaras ed ils scolars chi haun fat üna scoula primara rumauntscha. Scha nus nu vains pü persunas chi faun matura cun rumauntsch schi maunchan a la lungia magistras e magisters da primara e secundara – e lura pudains serrer la buda.
Douvra üna gazetta quotidiana rumantscha?
Que drouva tenor me in mincha cas üna giasetta rumauntscha independenta, surregiunela, stampeda. Quella stu eir gnir edida püsas voutas per eivna. Ch’ella saja propi quotidiana nun es per me il punct decisiv – ma cler cha que füss ideel!
Scha Sursilvans e Ladins s'inscuntran discuorran els suvent Tudais-ch. Nu fa quai gnir nar a tai sco romanist?
Eau observ insè fich bgeras situaziuns inua cha güsta la generaziun pü giuvna es adüseda da communicher minchüna e minchün in sieu idiom. La scoula chantunela, pü bod auncha il seminari da magistras e magisters, il radio e la televisiun rumauntscha haun sgür contribuieu bger a l’incletta vicendaivla traunter ils idioms. Scha duos persunas da lingua rumauntscha discuorran insembel tudais-ch es que natürelmaing pcho – ma güsta scu linguist as es fich consciaint cha lingua nun es be identited, anzi, ch’ella es in prüma lingia üna pussibilted da communicher. E scha duos persunas resaintan in lur situaziun ils cunfins traunter ils idioms scu frain per la communicaziun e prefereschan il tudais-ch, schi es que üna realited cha’s stu accepter.
Perche ha üna gronda part dals Rumantschs retgnentschas incunter oters idioms ed il Rumantsch Grischun?
Eau nu se precis quaunt granda cha quista part da las Rumauntschas e dals Rumauntschs es propi. Ma que es evidaint cha’l rumauntsch es adüna steda üna lingua per la stretta patria, per l’egna famiglia, per l’egen cumün. Üna identited e conscienza rumauntscha exista hoz sgür dapü cu auncha avaunt divers decennis – ma fin hoz resta quella eir ün’utopia. Cler cha la politica lingusitica stu pruver da contribuir ad üna conscienza rumauntscha, qualchosa ch’eau chat persunelmaing fich important, ma scha qualchün as sainta impustüt da chesa in sieu egen idiom e drouva in tuot ils oters contexts pü gugent il dialect svizzer tudais-ch u il tudais-ch da scrittüra impè dad oters idioms u rumantsch grischun es eir quelo sieu bun dret.
La politica da noss chantun nu resguarda avuonda noss drets e noss bsögns.
Douvrast tü svessa minchatant pleds esters perquai cha il rumantsch nun es preschaint svelt avuonda? Scha schi; chenüns?
Güsta scha’s discuorra otras linguas neolatinas capita que sveltischem cha’s adattescha pleds our d’otras linguas al rumauntsch. E cler cha minchüna e minchün da nus drouva d’ün cuntin germanissems ed anglicissems. Que es ün svilup normel da linguas chi sun in contact constant. Ma der exaimpels nu pudessi uossa güsta spontanamaing – per furtüna nun es mia defurmaziun professiunela auncha uschè inavaunt ch’eau m’analisesch svessa in discurrind...
Ha il rumantsch ün problem da prestige?
Per me persunelmaing insè brich. Dapertuot inua ch’eau d’he lavuro e culla granda magiurited da persunas ch’eau d’he discurrieu es il rumauntsch adüna sto qualchosa speciel e positiv. Que sun natürelmaing experienzas individuelas. Ün problem da prestige ho il rumauntsch tenor me impustüt tar la politica grischuna, siand cha la politica da noss chantun nu resguarda avuonda noss drets e noss bsögns.
Chenün es per tai il pled il plü bel rumantsch?
Dad üna vart am pleschan natürelmaing noms da lös chi sun ün pô «misterius» e chi nu sun per part niauncha rumauntschs, scu «Tamangur» u «Murtiröl» u «Greina». E lura do que pleds ch’eau scuvrisch darcho in poesias e chi’m pleschan bainischem scu «pomaraida» u «tamfitsch» u «clamaint». Fich bel chatti eir il pled sursilvan «schientscha».
Che t'occupa pel mumaint?
Sch’eau dun ün sguard sül muond am preoccupan guerras, populissem, presidents despots, crisas umanitaras, catastrofas natürelas... ed eir il fat cha nus essans preservos da tuot que adonta cha nus essans culpabels almain per part da quellas catastrofas...
Eau craj propi cha la situaziun dal rumauntsch es alarmanta
Che nu sà la glieud da tai?
Eau sun ün grand fan dad operas. Düraunt tuot mieus stüdis, voul dir düraunt var 10 ans d’he vendieu programs a l’opera da Turich e sun ieu var quatter voutas l’eivna a tadler e guarder operas. Fin hoz suni commember da la societed da statists a l’opera da Turich d’he pudieu avair rollas müttas in divers töchts, ils homens sun suvenz guardgias, serviturs, murdieus, polizists, muongs. A l’opera d’he eir imprais a cugnuoscher a mia duonna Nina chi d’eira assistenta da reschia a l’opera da Turich e fo hoz egnas inscenaziuns in Svizra e Germania.
In tschient ons es il rumantsch…
Prognosas sun adüna difficilas. Il rumauntsch vess gieu da murir tenor prognostichers già diversas voutas. Ma eau craj propi cha la situaziun dal rumauntsch es alarmanta. Scha insomma, saro il rumauntsch in tschient ans deraso probabel scu lingua dal minchadi in cumünaunzas pü grandas be pü in Engiadina Bassa, in Lumnezia, illa Cadi ed illa Val Tujetsch. Discurrieu in singulas famiglias e forsa perfin auncha instruieu ün pêr uras in Engiadin’Ota, illa Foppa ed illa regiun da Cuira. Discurrieu forsa in diversas famiglias da la Bassa. Tuot in tuot auncha bger dapü suot squitsch ed in prievel cu hoz... E scha quista prognosa dvantess realited pudessans esser pü cu cuntaints... Ma que es cler cha que drouva insè in üna cumünaunza linguistica uschè pitschna il plaschair e la persvasiun da minchün – per na dir il sforz.
Il rumantsch es per mai…
Mia lingua.
Bio:
Rico Valär, Professer da litteratura e cultura rumantscha a l'Università da Turich
Nat dal 1981 a Zuoz, abita a Turich.
Scolaziun: Stüdis da linguistica comparativa da las linguas neolatinas, lingua e litteratura rumantscha, litteratura francesa a l’Università da Turich. Doctorat in sociolinguistica rumantscha. Stüdi da politica culturela e gestiun i’l champ culturel a l’Università da Basilea.
Hobbies: Far viadis, leger, sunar clavazin, visitar concerts, opera, teater, exposiziuns.
Text: Corina Gustin / Rico Valär
Fotografia: (c) Rico Valär
Suonda LATABLA!
Da Corina Gustin - Bibi Vaplan tocca pro la garda dals acts rumantschs cun üna gronda popularità e preschentscha eir ourdvart il chantun da patria. Ella quinta da magia, ragischs e da seis nouv album chi surprenda cun tuns moderns electronics.
Co tuna teis nouv album, co descrivessast tü el?
Quai es amo greiv, a mai para ch’el es fich varià, fich viv ed eir profuond
Tü hast fich jent la plövgia?
Eu n’ha fichfich jent la plövgia, il cling da la plövgia, la savur. Eir sch’eu sun aint il auto ed i van ils chasperins vi e nan. Eu n’ha pero güsta usche jent il sulaj
La chanzun dal muos-chin tractor es meis favorit – per mai plütöst ün’otra bes-cha: Ün verm musical, ün «Ohrwurm». Dodast quai suvent?
Ils blers dischan plütöst cha «Tschigu» saja ün ma eir il titel «Iron B». Dal «Fies muos-chin tractor» nu n’ha eu fin uossa amo dudi quai. Ma bel da dudir!
Che titel dal nouv album es teis predilet e perche?
Quai es il titel «mia arma». Perche es amo greiv da dir… eu nu sa perche. Minchatant esa meglder da na savair.
Eu n’ha fich jent la quietezza. A mai para cha’l muond es “overdosed” cun tuns e roba
Daspö teis ultim album «Cul vent» e l'album «Cler, cler» sun passats trais ons. Che as ha müdà daspö quai?
Dal 2015 es cumpari l’album «Cul vent» ed uossa «cler, cler». Eu n’ha l’impreschiun cha in general esa aint daplü roba da rier e daplü ligerezza aint in mia musica
Perche hast tschernü il titel «Cler, cler» sco titel da l’album?
Perquai cha “Cler, cler” es statta üna da las prümas chanzuns ch’eu n’ha scrit per l’album nouv. Quai d’eira per mai ün mumaint ingio cha tuot d’eira cler, sainza ch’eu pudaiva incleger. La chanzun cumainza cun la frasa “Eu vez vez cler, tuot la bellezza vezza cler”: Ün möd positiv ed avert da sentir.
Il radio SRF3 lascha ir regularmaing tias ovras - las chanzun «Milli bels guottins» e «Iron B» sun stattas chanzun dal di, «Song vom Tag» in schner ed in avrigl. Quanta canera as stoja far e quanta lavur investir per gnir dudida sco musicista rumantscha?
Eu lavur schon fichfich bler ed is es ün dür lavur ma a la fin dals quints esa in paiin ün mix our da paschiun, creatività ed eir furtüna.
Pel mumaint est tü sün turnea svizra – quant grond es l'interess vi da concerts rumantschs illa Svizra Tudais-cha?
Eu stoss dir cha l'interess es fichfich grond. Il publicum es per 90% tudais-ch, eir sch’eu sun in Grischun. Ils indigens nun interessa quai usche ferm. Quai es schon curius…
Tü est dachasa in Val Lumnezia. Vain sco prossem ün album Sursilvan?
Na, quai sgüra na. Cler ch’eu n’ha imprais Sursilvan ma la lingua da meis chant es e resta Vallader
D'ingionder vain l'inspiraziun per tias chanzuns?
Quai es alch magic, eu nu chat ils pleds da descriver quai. In prüma lingia douvra temp, ün cour avert ed il dret mumaint da laschar ir tuot
Ün chantadur cuntschaint ha manziunà üna jada ch'el haja douvrà be 20 minuts per scriver sia chanzun pel film da James Bond. Hast fü fat experienzas similas?
Schi, ün bun exaimpel es “lascha a mai”. Quella es gnüda oura schwuppidup ed ella d’eira quia precis usche sco ch’ella vaiva dad esser. Tanteraint daja quels mumaints ma pro mincha chanzun es quai darcheu tuot different. Pro las bleras chanzuns - eir dal nouv album - haja dürà bler plü lönch
il rumantsch es per mai dachasa, profuondità
Co guarda oura per tai ün di perfect?
Ün di perfect es scha meis cour es calm, sch’eu poss ir a spass cun meis chan al lai e baiver ün bun cafè. Ma vairamaing chat eu in mincha di alch mumaints chi sun perfects. Mincha mumaint dürant mincha di po esser perfect.
Che musica taidlast tü svessa?
Vairamaing ingüna - eu n’ha fich jent la quietezza. Cur ch’eu vegn cul auto taidla minchatant radio o üna CD. Pel mumaint taidla güsta il nouv album da Pascal Gamboni. Ma eu taidl dinrar musica, a mai para cha’l muond es uschigliö fingià “overdosed” cun tuns e roba. Eu giod la quietezza.
Che t’occupa pel mumaint?
Pel mumaint m’occupa il Swiss Press Song cha nus vain da dar gio quist’eivna chi vain e ch’eu sto amo prodüer a fin. Quai es üna cumposiziun pel Swiss Press Award e tuot es ün zich stret. E lura m’allegra sün mias vacanzas davo quai.
(remarcha da l'autura: Bibi Vaplan ha gudagnà il Swiss Press Song 18 cun il titel Miss Pompus:)
Che nu sa la glieud da tai?
Eu nu sa che cha la glieud nu sa da mai…forsa ch’eu dorm fich jent e ch’eu passaint fich bler temp suletta. In meis lavur natüralmaing, eu stun eir suletta. Forsa nu sana ch’eu sun vegetariana e cha meis tofs nu spüzzan ;)
In tschinch ons…
Less eu avair ün’abitaziun plü gronda
Che es il rumantsch per tai?
Il rumantsch es per mai dachasa, profuondità. Per mai es scriver rumantsch bler plü simpel sco tudais-ch perquai ch’eu poss colliar vi dad alch magic in mai. Vi da ragischs chi implischan a mai cun inspiraziun
Intervista: Corina Gustin
Fotografia: (c) Bibi Vaplan
Dapli: http://www.bibivaplan.ch/
PROSSEMS CONCERTS CLER CLER TOUR 2018:
25.05.18 Turbine Theater, Langnau
01.06.18 Bergfahrtfestivla, Bergün
02.06.18 Bergfahrtfestival, Bergün*
11.06.18 Lesebühne, Zug (prelecziun)
07.07.18 FL1 Live, Schaan
12.09.19 Kantonsbibliotek, Chur (prelecziun)
17.11.18 Kultur Kreuz, Nidau
* Solo
Suonda LATABLA!
Da Corina Gustin - Romana Ganzoni es autura ed uriunta da Scuol, hoz lavura e viva ella a Schlarigna. Davo raquints, poesias, essais e columnas es seis prüm cudesch cun nom “Granada Grischun” cumparü in marz 2017 pro Rotpunkt. Ün nouv es fingià in vista.
Ella quinta da seis cudesch, da persunas importantas in sia vita, da parablas engiadinaisas, perche chi’d es dad acceptar ils dubis e perche ch’ella ria fich jent e fich dadot.
Che cudeschs legiaivast sco uffant e han quels gnü influenza sün teis stil da scriver?
Eu legiaiva sco uffant da scoula primara sper ün lexicon sbarüffà cun blers purtrets – eu admiraiva adüna ils listess - mincha saira parablas. Da la scoula primara fin pro la matura. Quellas da Grimm in tudais-ch, „Nossas tarablas“ e „Parablas engiadinaisas“ per rumantsch. Eu nu savess da dir, che influenza cha quai ha gnü sün meis stil da scriver. Forsa scriva adonta da la temma dal dragun chi’m voul dar fö e ruinar, adonta dal savair cha, schi’s taglia giò üna testa, creschan per quella set nouvas – minchatant. Ma forsa as imprenda da parablas eir, cha la fantasia, l’imaginaziun e’l fabular sun parts integralas da la realità. Chi chi schnea o ignorescha lur forza e pussanza nun es realistic.
T'algordast da teis cudesch predilet d'uffanzia?
Grimms Märchen sco prüm da tuot (segui da las parblas rumantschas). Schneewittchen! Plü tard eir Andersens Märchen (la relaziun cun quellas es restada fich ambivalenta, per furtüna), Tausendundeine Nacht e Bündner Sagen. L’ediziun da Tausendundeine Nacht ch’eu vaiva d’eira illustrada cun purtrets erotics ch’eu nun inclegiaiva. Bündner Sagen vaivan üna forza sco il raquint a bocca da meis bap chi d’eira ün grond raquintader ed implü muossaivna las tradiziuns narrativas fantasticas dal chantun.
Chenün es hoz teis cudesch predilet?
I dà blers cudeschs chi’m plaschan, al mumaint legia fich jent e regularmaing las poesias da Dumenic Andry.
Perche e til hast let daplü co üna jada?
Las poesias da Dumenic Andry, quai es essenza poetica, i’s po leger milla voutas, i nu perdan mai lur intensità e lur bellezza.
Quant veglia d'eirast cur cha tü hast cumanzà a scriver novellas (da libra voluntà)?
Eu n’ha cumanzà a scriver in prüma classa. Meis magister d’eira Chasper Sarott, üna figüra centrala per mia vita. El ha dat in man a mai la clav d’or per quel muond chi viagia adüna cun mai e chi’d es eir ün zop, ün tresor. Il prüm da tuot n’haja scrit portraits da meis cumpogns e mias cumpognas da classa: co chi discuorran, co chi mangian, co chi savuran.
Scriver es per mai adüna far vacanzas da l’eu e cun quai da tuot quai chi’d es banal
Vessast quella jada cret cha ün di scrivast cudeschs e vivast dal scriver?
Meis interess d’eiran in ün oter lö. Eu laiva chürar e guarir a bes-chas sco futura veterinaria (« Tierlidokter »). Ma eu savaiva adüna cha cun scriver possa ir a spass sün ün continent infinit da fantasia, concentraziun e libertà, perche ch’eu d’eira deliberada da mai svess, davent. Scriver es per mai adüna far vacanzas da l’eu e cun quai da tuot quai chi’d es banal. Quai es il plü flot chi da. Chi voul adüna esser pro sai? Tuot quist « connect » cun sai svess chi’d es moda pel mumaint, che horror ! As perder aint in alch plü grond, alch magic e misterius sco pitschen eu miserabel e limità, quai es « connect », ma sgüra na cun sai, cun tschai.
Vaivast dubis da publichar teis texts in ün cudesch? Scha schi: Perche e chi at ha dat il curaschi da müdar idea?
Eu n’ha amo adüna blers dubis e tschertas temmas. Scha meis uffant disch: Eu n’ha temma, disch eu, cha quai saja normal, ch’el nu dessa cumbatter cunter, ma ch’el dessa far tuot quai ch’el voul far adonta da la temma. Minchün e minchüna ha temma. Che chi resguarda ils dubis n’haja l’impreschiun ch’eu n’ha daplüs sco oters. Ma eu nu discuor bler da quai, i nu güda. Eu accept ils dubis, ma i nu sun fich attractivs o interessants, neir productivs, neir na per las istorgias. I sun simplamaing ün impedimaint sainza sen. E perquai: Far e quintar quai chi’s voul adonta dals dubis!
Eu n’ha ris-chà da scriver e da publichar. Quai ha vuglü curaschi, eu til n’ha sgrattà insembel l’on 2013 – cun agüd da mia famiglia, pustüt meis hom ha güdà, ma eir ün ami cun blera experienza, ün grond stilist chi ha promoss e sustgnü a mai fich ferm. Implü üna cuntschainta scriptura. Eir cun duos oters amis n’haja discurrü fich suvent da mia paschiun, ed els han fat curaschi. Tristamaing sun intant morts tuots duos da cancar, ün l’on 2015 e l’oter l’on passà. I nun han plü vis meis prüm cudesch.
Teis cudesch Granada Grischun as tratta dad ün' infanzia in Engiadina. Baseschan ils caracters sün persunas realas? A l'ün o l'oter vegnan avant cuntschaintas l'üna o l'otra persuna…
Il cudesch cumpiglia 20 raquints (mia editura ha tschernü els, eu n’ha scrit e scriv fich blers raquints inventats o chi nun han dachefar il minim cun mi’infanzia), e be desch, dimena la mità da quels sun situats in Engiadina, l’otra mità giova a Londra, Firenze, Turich, sül Alvra, a Tavo, in ün lö fictiv. Id es dimena ün cas chi sun rivats aint. Interessant, cha las istorgias engiadinaisas han la forza da definar tuot il cudesch sco cudesch d’ün’infanzia in Engiadina Eu vez quai oter. Ma quai es listess.
I dà trais persunas realas aint il cudesch : Michel, Xristina e Herr Baumann. Tuottas trais persunas han o han gnü (Herr Baumann es eir mort sco ils duos amis manzunats survart) cugnuschentscha da l’hommage – e grond plaschair. Otras persunas chi füssan tuottafat cleras nu daja. Ma scha la lectura o’l lectur ha l’impreschiun chi chi pudess esser stat l’inspiraziun es quai in uorden, eir scha quai nu d’eira meis böt.
L’uman es grondius e sgrischaivel listess mumaint
Teis texts sun captivants, divertaivels, ironics e fan rier. Teis umur es unic. D'ingionder vegn quel?
Per mai d’eira l’umur adüna üna metoda chi güda a (sur-)viver, da pitschen sü. Eu n’ha plü probabel sviluppà umur perche cha’l muond es tanter oter ün lö trist e da gronda disperaziun (ma eir per intrategner a mai svess), l’uman es grondius e sgrischaivel listess mumaint, ün esser plain tensiun ed ambivalenza. I dà il bel, il fin, il bun, ma quel as saja be giodair schi’s invlida ün’otra realtà chi exista parallel e superindividual. Invlidand l’otra realtà, l’ingüstia, la sufrentscha, tortura, guerra, malatia e tuot il trid as esa in fuond part dal nosch. Quai es greiv da tegner oura. A mai güda da quintar istorgias e da rier. Eu ri fich jent e fich dadot. A scoula media n’haja provà da rier plü da bass, ma uossa n’haja dat sü quel proget da discreziun. I nu funcziuna.
Tü est üna gronda observatura e parast dad esser fich attenta. Ün avantag per scriver ma forsa eir ün dischavantag illa vita da minchadi?
Pel solit nu duna bada o nu’m rend quint ch’eu observ adüna (che chi para dad esser mia natüra), ma, cler, minchatant poja esser ün schoc per inchün, sch’eu sà amo che stinvs ch’el vaiva aint avant 30 ons. E’l schoc da l’oter es lura eir meis schoc. I nu’s voul esser oter sco’ls oters, i’s voul esser plü simil pussibel, uschigliö as crouda our da la cumünanza, quai nun es bel.
Daja üna dumonda cha ingün mai nu't ha dumandà in connex cul cudesch? Üna cha tü be spettast da respuonder?
Na. Quella nu daja fin uossa. Ma chi sa? Forsa riv’la pro mai daman. Lura fessa a savair a „La tabla“ be subit.
Lavurast fingià vi dal prossem cudesch?
Schi, eu lavur al mumaint vi dad ün cudesch.
Chi o che t'inspirescha e perche? Chi o che es stat la plü gronda inspiraziun in tia vita?
Tuot e tuots/tuottas pon esser inspiraziun. Eu n’ha dudi frasas importantas da blera glieud tuottafat differenta, frasas chi han impreschiunà a mai – ed eir istorgias. Natüralmaing inspirescha eir glieud chi funcziuna ün zich oter sco chi’s aspettess. Glieud a l’ur da la società o glieud sainza pussanza es interessanta, lur vista, uffants suot set ons (adüna!). Gronda inspiraziun vain our dad ovras artisticas, purtrets, sculpturas, installaziuns, acziuns, cudeschs, musica, films e citads, pustüt bars. Eir il minchadi, la repetiziun dà bler, la gazetta, far uorden, cuschinar.
Che t'occupa pel mumaint?
La mort.
Che nu sa la glieud da tai?
La culur da mias chotschas suot es secreta, uschigliö es cuntschaint mincha detagl da mia vita.
In tschinch ons…
...fetscha sgüra darcheu alch totlaria. Ma eu nu sà amo chenüna.
Il rumantsch es per mai…
ün misteri, mi’amanta secreta chi fa blers strepids e plü probabel la lingua da meis cour. Ma eu nu sun mai sgüra sch’eu sun degna da la lingua chi nun es mia lingua materna e neir mia lingua paterna. Eu stögl adüna cumbatter per ella sco zvic linguistic, plain dubis. Eu tscherch üna patria immez ils pleds dad ün’unica lingua, ma siand ch’eu nu sun monolingua nu tilla chattaraja mai. Oramai saraja ün uman sainza pos. Eu sun adüna fich melancolica, forsa dafatta trista, ma eir furtünada sch’eu pens vi da la lingua da Chasper Sarott e da Dorli Biert, mia magistra da scoulina, la duonna da Balser Biert chi d’eira il frar da Cla Biert, autoritats, creschüts da quella jada chi d’eiran per mai sco gigants e gigantas – dret(ta)s Rumantsch(a)s. E che d’eir e sun eu? Nu sa.
Text: Corina Gustin / Romana Ganzoni
Fotografia: (c) Romana Ganzoni
Dapli: https://www.romanaganzoni.ch/
Prelecziuns ed occurrenzas:
13.04.2018 - San Murezzan
Massenlesung «Terror in Engiadina» & «Il segreto del palazzo», Reine Victoria, Via Rosatsch 18, 7500 San Murezzan (20.30)
15.04.2018 - Winterthur
Sofalesung, Atelier Sidi, St. Gallerstrasse 42 F, 8400 Winterthur (19.00)
27.04.2018 – Bad Ragaz
Prelecziun dubla cun Chris Hassler. Buchladen, 19.30 uras
19.05.2018 - Lumbrein
Referats e workshop da scriver dürant il lavuratori da scriver « ditgas – ier, oz e damaun» en Chasa d'Angel, Lumbrein
22.05.2018, Turich
Salonpalaver, Helferei, Zürich
29.05.2018 – San Murezzan
Moderaziun da la prelecziun dad Adam Schwarz chi legia our da seis roman „Das Fleisch der Welt“. Reine Victoria
31.05.2018 - Turich
Benefiz-Lesung: Prelecziun i’l Tanzhaus Turich per fügitivs da la Siria. Detagls seguan
16.06.2018 - Surselva
Not da Cultura/Kulturnacht (Surselva) a partir da 19.00. Detagls seguan
04.08.2018 - Tschlin
Poesias e chanzuns, battaisem dal nouv disc compact dad Angelo Andina, tanter oter cun CHIARA
09.09.2018 – San Murezzan
Moderaziun da "Litteratura rumantscha im Quadrat“ cun Flurina Badel, Jacques Guidon, Fadrina Hofmann, Attilio Bivetti i’l Reine Victoria, 17.00
14.09.2018 - Tavo
Frauengespräch, Tavo, 18.00
29-30.09.2018 – Nairs
LitteraturA Nairs, contribuziun e monolog
26-28.10.2018 - München
Festival der Dichterinnen, Lyrik-Biennale, München – preschantaziun da poesias
09-10.11.2018 - Brig
BergBuchBrig, Festival
Medias sozialas:
facebook
Suonda LATABLA!
Da Corina Gustin - La festa da Nadal es be ün per dis davent ed il mais d'Avent va a fin - per blers il temp il plü festiv e magic da tuot l'on. Per mai eir. Eu sun ün grond fan da l'atmosfera da Nadal, a mai plaschan spassegiadas tras cuntradas decoradas. Saja quai üna via tras üna cità chi splendura da glüms artifizialas, ün god cuvernà cun la prüma naiv o ün marchà da Nadal. Ed a mai plaschan ils regals
Eu nu craj chi saja necessari da posseder bler per augmentar la cuntantezza perche a la fin dals quints passa il plaschair vi da robas materialas davo ün pitschen mumaint. Ma listess sun eu ün grond fan da bös-chins da Nadal imbelits cun cullas, ghirlandas, lametta e da muntognas da pakets suotaint.
Daja propcha glieud chi nun ha plaschair vi da regalar o survgnir regals?
Sün tuot il muond vegnan fat regals cun l'intenziun da mantegner e rinforzar relaziuns, il barat da quels es adüna fingià stat important per la convivenza paschaivla. Dafatta Burger King e McDonalds rodlan aint ils burgers in ün palperi – eir sch’els vegnan pajats e mangiats güsta aint il restaurant. Perche? Pervi da la psicologia dal regal e dal sentimaint positiv da pakettar oura quel! Il burger es üna recumpensa, ün regal a sai svess.
Pakettar oura regals da Nadal renda istessamaing furtünà, eir sch'els nu cuntegnan il plü nouv gadget electronic o l'ultim parfüm da la Lopez. Eu craj cha minchatant s'invlida chi's pudess metter aint üna fuatscha grassa, roba zambriada, ün bun per üna gitta cul velo, per üna grillada in cumpagnia, üna collascha da fotografias o simplamaing ün disegn. Trocclas veglias, chi vess cret, s'adattan bainischem per pakettar aint TEMP in fuorma dad üna pitschna surpraisa da Nadal. Instrucziuns, usche nomnats "tutorials", per transfuormar s-chaclas veglias as chatta dapertuot i'l internet.
Bleras jadas nu's saja che regalar o forza as haja tema da regalar alch foss? Esa perquai il plü simpel da na regalar insomma nüglia e sco compromis ed our da fairness na vulair svess ingüns?
Regalar inavant regals?
Avant ün per eivnas n'ha eu chattà il svagliarin da meis sömis aint in üna butietta bunmarchada plain teclarias; ün bel plat dad ura alb, raduond cun ün schic rom dad or glüschaint sün peis elegants. Il plü important e genial staiva scrit grond e gross sülla trocla: "No tic-tac!" Ün svagliarin chi nu fa tic-tac, chi's conzentrescha sulettamaing sülla lavur da sdruogliar e na sül tegner sdruoglià. Ün prodot frances co ch'eu n'ha pudü leger ün zich daspera. Magnifique. Il s-chazzi chattà inaspettadamaing d'eira subit gnü pajà e transportà cun ün dalet immens infin in mia chombra da durmir. Il sentimaint d'extasa pero as vaiva transfuormà in milla segns da dumonda pac davo avair mis aint las battarias. El nu faiva "tic-tac", quella part d'eira güsta. Impè faiva'l "t-t-t-t-t-t-t-t" in ün tempo nervus ed extrem, eu dschess circa 74 jadas la secunda, 105 decibels.
La soluziun
Uossa che far cul svagliarin? Ün cuort mumaint n'haja stübgià da til pakettar darcheu illa trocla e da til regalar a meis Chef da Nadal. Forsa vessa'l gust e sün seis pult füssa amo lö per decoraziun. Sia maisa da scriver es trista e vöda, vödischma sco üna plazza da parcar davant las pendicularas in mai. Minchatant cuorra'l tras ils büros in tschercha dad ün culli. Perche na, el am vaiva regalà ün scussal cun scrit sü "Napoli" l'on passà. Eu nu m'algord ch'el d'eira stat in Italia in vacanzas uschè cha quel vess eir pudü esser splachà indirectamaing aint il pakettin cotschen sün mia maisa da scriver.
Persunas cun trats narcistics per exaimpel regalan chosas exclusivas, extraordinarias o insolitas. Cun quai cha els as saintan unics e specials voulan els laschar sentir medemmamaing a la persuna chi survain il regal. Els nu san s'imaginar cha ün oget da pitschna valur economica possa satisfar. Persunas activas cun segn per aventüra nu cumportan la rutina e regalan perquai robas insolitas chi nu's po tocker sco per exaimpel visitas pro'l coiffeur. Persunas cun paca capacità per empatia cumpran il prüm chi vain per mans, persunas sensiblas cun grand cour nu's fan impissamaints quant cha'l regal cuosta, l'important per els es cha quel fetscha grond plaschair al visavi. Perfecziunists han il plü greiv da chattar ün chosa chi’d es tenor els adattada sco regal e lura tschüffan els plü tard la crisa scha l'imballascha survegn üna mala foda ed uschè inavant.
I nu para simpel da chattar il regal perfet ma schi's fà attenziun e's prouva dad identifichar la caracteristica dad üna persuna (psicologia inversa) s’augmainta la schanza da chattar alch chi fa plaschair. A la fin pero es minchün quai ch'el es ed ha si'aigna idea dad ün regal.
L'important es ch'el saja pakettà aint in ün bel palperi e ch'el splacha suot il bös-ch da Nadal ;)
Text: C. Gustin, Turitg
Fotografia: pixabay.com
Suonda LATABLA!
Da Corina Gustin - Per Mario Pacchioli as ha accumpli ün grand sömmi - la fin d'october es cumpari seis nouv disc cumpact cun 18 poesias rumantschas missas in musica cun ün orchester sinfonic. Accumpagnà vain l'ouvra dad ün cudesch chi includa las poesias in la versiun originala rumantscha cun translaziuns tudais-chas e francesas. Mario ha pero amo oters sömmis e giavüschs
Mario, tü vivast hoz a Paris?
Gie, avon prest nov onns sun jeu ius a Paris per far ina scolaziun sco actur da teater. Quella hai jeu serrau giu treis onns pli tard e sun restaus a Paris entochen oz.
Purquoi Paris?
Jeu savevel eleger denter Paris e Berlin. Mo damai che jeu luvravel gia musicalmein vid in impurtont project da «chanson» ed erel savens en Svizra franzosa ed a Paris, sun jeu sedecidius per Paris.
Forsa il cuntrari da la Surselva chi’t faszinescha?
Igl equiliber denter la veta urbana e quella silla tiara, denter il pign ed il grond, quel fa bein a mi. Jeu drovel omisdus munds. Pertgei in gida a capir meglier l’auter.
Tü hast masdà teis origen rumantsch cun tia vita preschainta in Frantscha. Uschè es naschü ün album cun «chansons» rumantschas. Co es quai capità?
REMAS ei il fretg da pliras inspiraziuns musicalas. Dalla canzuns popularas romontschas, dallas operas talianas cullas qualas jeu sun carschius si, elu dalla chanson franzosa che fa part da miu mintgadi.
Ensemen cun Anita Capaul dalla Chasa Editura Rumantscha vein nus ediu in cudisch cun translaziuns dallas poesias e cun texts accumpignonts da differents autur(a)s romontsch(a)s per tudestg e per franzos, per aschia dar in niev access a nossas poesias romontschas.
In dils poets romontschs che tucca mei il pli profund ei Alfons Tuor
Che chansonier at ha inspirà il plü ferm? E che poet rumantsch?
Jacques Brel per la chanson, e quei sco artist cuplet. Sia eleganza da metter texts en musica, sia precisiun d’interpretaziun e siu talent d’actur.
Alfons Tuor per la poesia romontscha. Cun siu spért viv ed allert, sia plema poetica, melanconica, e buca sco davos cun sia biografia.
La chanzun "Romontschs" piglia pel chül ils rumantschs chi ütiliseschan gugent germanissems. Co es quai pro tai svessa?
Oh, jeu sun igl emprem che s’identificheschel cun quella poesia da Bistgaun Cathomas. Cu jeu drovel il «bien» romontsch, cunzun per la lavur, lu hai jeu adina il vocabulari sursilvan sper mei. Ed el discuors dil mintgadi schula halt in ni l’auter plaid tudestg viaden.
Cugnuoschast pleds chi dà be per rumantsch?
Gion Cadieli scriva en sia poesia «Ad ina matta veglia» che siu cor seigi «…na dad amur, mo da carezia pleins». Nus romontschs essan ils sulets che distinguin «amur» e «carezia». E quei quetel jeu bellezia !
Tü hast dit cha tü insömgiast per rumantsch. Che es stat teis ultim sömi, da che as trattaiva quel?
Jeu hai semiau tschella notg che l’iniziativa «No Billag» vegni refusada. Speronza daventa quei siemi realitad!
Cumparter nossas poesias romontschas, transmetter in patrimoni cultural ch'ei ius empau en emblidonza ei important
Co guarda oura cun sömis in sen da giavüschs? Che sun teis giavüschs per ils prossems mais ed ons?
Ei dat il siemi universal e perpeten che va avon a tuts, e che ei quel dalla pasch!
Elu dat ei mellis pigns siemis e giavischs persunals. Daquels hai jeu biars. In da quels ei da saver s’exprimer aunc ditg entras la musica ed il teater.
L’Album es gnü registrà a Prag?
Avon in temps hai jeu empriu d’enconuscher il dirigent Jérôme Kuhn da Fribourg. El ha raquintau a mi da siu niev orchester, il PSE Prague Symphonic Ensemble. Aschia ha quella collaboraziun denter il Grischun e Fribourg entschiet, accumpignada da differentas collaboraziuns internaziunalas.
Co es statta la collavuraziun cul ensemble symphonic da Prag?
Quei ei stau in’experientscha fetg intensiva e professiunala. Ensemen cun Jérôme Kuhn e cun Nicolas Charron da Paris che ha creau las partituras, vein nus collaborau stretgamein ordavon per preparar las registraziuns. Cu igl orchester ha sunau per l’emprema ga mias cumposiziuns hai jeu buca saviu retener las larmas.
Tü chantast a divers concerts da l’orchester Kammerphilharmonie Grischun. Che significha quai per tai?
Igl inscunter cun igl auditur ei in impurtont pass per REMAS. Cumparter nossas poesias romontschas, transmetter in patrimoni cultural ch'ei ius empau en emblidonza. E da far quei ensemen culla Kammerphilharmonie dil Grischun ei enzatgei fetg bi.
Che es il rumantsch per tai?
Il romontsch ei miu lungatg mumma ed el medem mument ina da mias pli fermas ragischs. E quella vi jeu era tgirar.
Scuvierer ed empustar il cudisch/CD MARIO PACCHIOLI - REMAS saveis vus sut: https://www.mariopacchioli.com/
Text: C. Gustin, Turitg
Fotografia: (c) Ester Vonplon, mariopacchioli.com
Suonda LATABLA!
PROSSEMS CONCERTS:
insembel cun l’orchester Kammerphilharmonie Grischun:
27.12.2017
20h
Flem, Waldhaus
Giast tar il concert da l’orchester Kammerphilharmonie
Grischun.
28.12.2017
17h30
Lenzerheide, Kirche San Carlo
Giast tar il concert da l’orchester Kammerphilharmonie
Grischun.
30.12.2017
20h
Scuol, Baselgia evangelica
Giast tar il concert da l’orchester Kammerphilharmonie
Grischun.
01.01.2018
18h
Arosa, Baselgia evangelica
Giast tar il concert da l’orchester Kammerphilharmonie
Grischun.
02.01.2018
17h
Chur, Stadttheater
Giast tar il concert da l’orchester Kammerphilharmonie
Grischun.
03.01.2018
17h30
Pontresina, Rondo
Giast tar il concert da l’orchester Kammerphilharmonie
Grischun.
05.01.2018
20h
Glion, Klosterkirche
Giast tar il concert da l’orchester Kammerphilharmonie
Grischun.
25.05.2018
20h
Fribourg, Equilibre
REMAS - IL CONCERT
Mario Pacchioli cun l’orchester Kammerphilharmonie
Grischun ed il Chor La Chanson de Fribourg
26.05.2018
20h
Chur, Stadttheater
REMAS - DAS KONZERT
Mario Pacchioli cun l’orchester Kammerphilharmonie
Grischun ed il Chor La Chanson de Fribourg
Da Benedetto Vigne - Maria Moling e Roland Vögtli alias Me+Marie han fatg...
Da Silvana Derungs (DRG) – La lingua rumantscha è ritga – uschè ritga...
Il musical «Adia Surselva – hello New York !» tracta il temps modern dall’emigraziun da Svizzers, Grischuns, Sursilvans en l’America ni vi sur mar. L’emigraziun suenter la Secunda Uiara mundiala ei pil pli buc succedida ord raschuns economicas mobein surtut persunalas. Cunzun glieud giuvna leva veser e viver en la tiara nua che tut era pusseivel, nua che la libertad era senza cunfins, nua che las schanzas havevan negins cunfins.
Il musical «Adia Surselva – hello New York !» tracta era en fuorma da fragments filmics, da parts da video e giugadas l’historia dalla emigraziun dils «nos» el Niev Continent, quei dapi l’entschatta da quella ils onns 1807. La pli gronda unda da Svizzers e Grischuns sur mar ei succedida el decenni da 1881 – 1890. Buc meins che 90‘000 cumpatriots ein navigai muort munconza da lavur e paupradad en quei decenni sur mar. Gl’emprem mo singuls, suenter ils 1850 entiras famiglias, quei grazia al scomi dils bastiments a tenda tier quels a vapur.
El center dil musical «Adia Surselva – hello New York» stattan Nuscha e Toni. Els ein parti 1955 da casa per serender a Le Havre nua ch’els ein s’embarcai. Quei independentamein in da l’auter. La traversada digl Ocean atlantic cuzzava lu pli u meins duas jamnas. Nuscha, la giuvna da Rueun, ha giu sco destinaziun New York. Toni in fravi d’aur da Sagogn ch’era serendius a S. Gagl era sedecidius pil Canada, pli precisamein per la regiun da Vancouver.
Viadis liungs cul bastiment
Per Svizzers e tonpli per Grischuns muntava ina tala scoperta ils onns 1955 in pass extrem. Il mund era aunc fetg gronds. Mo il viadi dalla Surselva tochen alla mar el vest dalla Frontscha cuzzava treis tochen tschun gis. Viadis liungs cul bastiment eran fetg cars, sgular cun aviun – per glieud buc detg beinstonta – buc pagabel. In viadi per l’America fuva da lezzas uras in pass fetg definitivs. Ins saveva lu buc semplamein turnar. Ins saveva era buc traso telefonar. Per l’ina era il telefonar fetg car, per l’autra eran las casas cun telefon els vitgs muntagnards dil Grischun raras. Telefon havevan lu la posta, igl augsegner, la spindrera e l’ustria, forsa aunc il president communal.
Biars ch’ein serendi ell’America ni el Canada han giu fortuna, han fatg carriera, han nezegiau las immensas pusseivladads da sescolar e sesviluppar. Ton Nuscha sco Toni han nezegiau la caschun.
Il musical raquenta da quei enorm spagat ch’els dus han fatg.
Dil vitg Rueun, lu diltuttafatg puril, a New York, nua ch’ei era els onns tschunconta strusch da fugir ord via pervia d’in auto. El raquenta dil schar encrescher, ton dad ina vart digl ocean sco da l’autra. Il musical muossa las temas, fetgas, ils quitaus e panzieris dils da casa per Nuscha ni era per Toni. Mo era l’autra vart vegn presentada: las situaziuns legras ed ils muments da ventira.
Il musical «Adia Surselva – hello New York!» lai reviver biografias impressiunontas. El sebasa ton sin fatgs vivi, sin raquents e documentaziuns - mo lu era sin in libret, sin parts, constructs litterars che surveschan, che dattan tensiun, che transportan sentiments, che fan ord biografias quellas bialas historias dramaturgicas. L’historia dil musical «Adia Surselva – hello New York !» vegn fortificada, cumpletada ed enramada da cumposiziuns che sustegnan mintgamai l’acziun. Ellas lain denton adina puspei era sentir la mischeida da duas culturas musicalas.
Presentaziuns
VE 27-10-2017, 20.00 VE 3-11-2017, 20.00
SO 28-10-2017, 20.00 SO 4-11-2017, 20.00
DU 29-10-2017, 15.00 DU 5-11-2017, 15.00
Halla polivalenta Rueun
Prevendita:
naven dils 27 da settember sur web: www.chor-rueunsiat.ch (24 uras sin 24) ni per telefon 081 925 18 10 (gliendisdis-sonda, 19.00-21.00 uras)
Prezi d’entrada: 40.- (carschi), 15.- (affons)
Tribuna per aspectaturs cun plazs numerai!
Restoraziun en tenda sper la halla polivalenta. Bar ed exposiziun historica en halla (2. alzada).
P+R: Naven da S. Clau (Luvratori communal, Cavigelli transports, Auto Friberg)
Text e fotografia: Chor mischedau Rueun-Siat
(Quest text n'è betg vegni sponsorà)
Suonda LATABLA!
Da Benedetto Vigne - Maria Moling e Roland Vögtli alias Me+Marie han fatg...
Da Silvana Derungs (DRG) – La lingua rumantscha è ritga – uschè ritga...
vus plaschair da LATABLA? La plattafurma è independenta e sa finanziescha tras sponsurs e donaturs. Er Vus pudais sustegnair l'idea cun vegnir commember da l'uniun amis da LATABLA*.
Grazia fitg per Vossa confidenza ♥
*La finamira da la societad/uniun amis da LATABLA è da sustegnair e promover las activitads dal magazin latabla.ch
Detagls da banca:
IBAN: CH43 0077 4010 3505 6520 0
BIC (SWIFT): GRKBCH2270A
Società amis da LATABLA, Werdstrasse 128, 8003 Turitg
Dapli sur da LATABLA
Hoz es il prüm anniversari da LATABLA!
Grazia fich a 7'408 lecturs interessats ed engaschats chi han visità 34'139 paginas in ün on. Grazia fich als auturs e las auturas per lur artichels captivants e divertaivels, als sponsurs per lur fiduzia ed il sustegn (LATABLA es amo adüna independenta), grazia ad Andre (webmaster) per tuot il temp investi ed a tuot quels chi sun gnüts invers no cun tips, ideas ed otras motivaziuns.
Il viadi va inavant ed il spiert da cumünanza resta important. Uschè es minchün bainvgnü da sviluppar quist project cun nus; Id es pussibel da registrar events e nus publichain vossas novitads. Vessat gust da contribuir o laivat ans far savair Voss'opiniun? Nus ans allegrain sün voss e-mail: info(at)latabla.ch
Cun amiaivels salüds
Corina
Suonda LATABLA!
Da Corina Gustin - Fingià da mat d'eira Roland fascinà da gronds musicists e sömgiaiva da dvantar eir el ün dad els. Intant viva el seis sömi. Sco part masculina dal duo me+marie es el sün granda turnea in tuot l'Europa. Quista stà tils chattaina sül line-up da festivals prominents sco il Great Escape Festival, Nova Rock, Haldern Pop, Blue Balls Festival o l'Open Air Lumnezia. Tanter concerts e la producziun da nouv material per il seguond album ha el gnü temp da tavellar cun no.
Chi es Roland Scandella?
Eu o, meis nom d'artist pro Me+Marie. Mia tatta d'eira üna Scandella uschè chi resta in famiglia. Id es intressant che cha quel nom chaschuna pro glieud chi'm cugnuoscha. La fin finala han blers artists (Sophie Hunger, Eddie Vedder, Tina Turner, Elton John) ün nom d'artist. Schico? Id es üna protecziun - e la fin as divra per mai ün nouv muond - eu sun Roland Scandella - eu sun artist e la musica am da la libertà dad esser chi e che ch'eu less.
S'ha el müdà daspö la "fin" da las bands Nau ed Andarojo?
Eu craj cha "svilupà" es il dret pled. La vita es svilup, stagnaziun nu'm plascha. Quai nu voul dir ch'eu nu fetsch mai la posa o ch'eu less adüna daplü. Müdamaint es important. Andarojo d'eira üna band. No vain fat üna pruna ed ans vain svilupà. In t'üna jada, davò blers müdamaints, eschan gnüts a la conclusiun chi füss bun scha minchün jess l'aigna via. Uschè esa stat - insè esa sco pro üna relaziun tanter duas persunas - in t'üna jada nu s'haja plü bler da dir. E lura esa da decider co chi va inavant. La musica e las regordanzas restan. Our dad Andarojo vaina fundà NAU. E NAU daja amo adüna. No vain registrà ün nouv album chi cumpara quist on. No sunain als 5 avuost a las 20:15 al Open Air Malans.
Pel mumaint esch tü sün turnea gronda in Europa cun "me+marie". Co quarda oura cun l’increschantüm?
Esser sün turnea ha üna magia fich aigna. Il prüm üna jada as stoja esser gugent per via. Quai es fich stantus. Per part esch simplamaing 9 uras aint il auto. E quai lura ün mais l'inlunga 100 concerts l'on, ün di l'eivna liber ed uschigliö aint il bus, arriv, fabrichar sü, soundcheck, mangiar, spettar chi cumainza, plaina concentraziun, concert, fini, vender albums, discuorrer culla glieud, fabrichar jo, e la fin a cuz in ün hotel. Düra lavur es quai. I nu resta bler temp da far festa, sco quai chi vegn adüna dit sur da bands. Il bel landervia es ch'eu poss far precis quai ch'eu leiv far fingià daspö ch'eu m'algord. E hai precis, increschantüm. Eu am lasch adüna increscher per l'Engiadina!
Che concert es stat il plü dischagreabel sün quista tour e perchè? Che es stat il plü grond mumaint per tai persunalmaing?
Mincha saira es importanta. No eschan cun noss prüm album sün nossa prüma turnea. No investin tuot nos temp e tuot noss raps in Me+Marie. I nun es uschè ch'eu gudogn pel mumaint raps cun quai ch'eu fetsch. Id es üna investiziun. Id es sco pro ün falegnam chi fabricha sü sia buda, il prüm ha'l be cuosts. Uschè es quai eir pro Me+Marie. Il bun es cha no pudain sunar uschè bler causa cha noss’ agentura craja vi da no e da «vollgas». Las premissas sun dattas, la glieud less verer e dodir a no. Uschè pudaina fabrichar inavant - sco'l falegnam. Ün mumaint propa magic d'eira a sunar l'on passà sco pregruppa da Herbert Grönemeyer a München sül Königsplatz davant 18'000 persunas. Quella algordanza nu'm po tour plü ingün...
Es l'esser davent da la patria inspirativ?
Mo, eu less dir cha il plü creativ suna a chasa in Engiadina. Id es bel da verer differents pajais ed imprender a cugnuoscher glieud. Uschè possa implir mia buscha cun bleras impreschiuns chi inrichischan mia vita e mia musica. Inspiraziun capita, i nu's sa mai cura.
Plü bod vaivast ün job da büro, d'eirast redactur da musica. At manca minchatant la rutina dal minchadi?
Na! Eu nu leiv mai alch oter sco esser cun üna band sün turnea e viver da la musica. Eu sun fich grat per quai ch'eu n'ha e dal rest vegn la rutina eir sün turnea.
Co esa gnü a quista combinaziun cun Maria?
Eu n'ha lavurà pro'l Radio Rumantsch sco redactur da musica. Maria es gnüda cun sia band Ganes dasperavia per promover lur nouv album. A mai ha plaschü che ch'ellas fan. Ün temp plü tard ans vaina darcheu inscuntrà al Chapella Open Air, ingio ch'ellas han sunà ün concert. Da quel temp scrivaiv'eu chanzuns per meis project da solo Cha da Fö. Eu n'ha lura simplamaing dumandà a Maria sch'ella nu vess interess da chantar sün quel album. Uschè s'ha dat tuot pass a pass.
Vos album "one-eyed-love" es rivà sülla plaza 82 dals charts svizers avant ca. ün on. Vain bainbod ün hit per la prüma plazza?
Sch'eu taidl che musica ch'id es aint il charts, o musica chi va aint il radio, schi'm vegnan bod las larmas. Eu vegn grit! Cun quella musica nu possa cumanzar nüglia. La clav per no es da sunar e sunar e sunar ed uschè ragiundscher noss auditurs. Vi da la blera musica chi splacha aint ils charts nu s'algorda davo ün on ingün plü. Schi stess esser uschè cha no splatain nan ün bel di ün hit schi lura dess quel esser "nossa" musica e nà alch construi pels charts.
La single "one-eyed-love" as tratta dad ün'amur persa…crajast vi da la forza da l'amur? Che as pudessa far per na rivar i'lla situaziun descritta in questa chanzun, hast ün'idea?
Amur es il plü important. One Eyed Love es insè fich politic. I nu basta scha be ün dà amur e tschel nà. I sto gnir da tuottas duas varts lura pudaina crear alch chi ha dürada.
Proxims concerts:
24.06.2017, Bad Ragaz
20.07.2017, Konstanz (GER)
21.07.2017, Val Lumnezia
28.07.2017, Lucerna
29.07.2017, Oberammergau (GER)
04.08.2017, Beerfelden (GER)
11.08.2017, Haldern (GER) 18.08.2017, Trier (GER)
Medias sozialas:
youtube
facebook
Tips:
One Eyed Love
You don't know
Where's your soul?
Suonda LATABLA!
pinc e provocativ: Cura che ins entra in territori rumantsch na badan ins betg che ins è uss en il territori rumantsch: Ils nums dals lieus ed ils toponims èn gia en la romania submersa, vul dir en la Valragn songagliaisa per gronda part rumantschs. Ma discurrì vegn qua dapli blers onns be pli tudestg-svizzer. Sulet tschertas expressiuns sco «viva», «l'ora» u «gletsch» èn sa mantenids en il dialect – era tranter la giuventetgna. Per far attent nua che il territori rumantsch dad ozendi cumenza ha la Giuventetgna Rumantscha (GiuRu) lantschà cun in'acziun da guerriglia durant ina not d’inviern 2014 ina champagna cun tatgaders pincs cun scrit sisur «Per Rumantsch?» e tatgà quests sin tut las tablas inscrittas be per tudestg in territori rumantsch o biling. L'acziun ha provocà e chaschunà undas in las medias...
Da Romana Ganzoni - Uossa suna rivats a Landquart. Il figl da 12 ons dumonda a la mamma, scha quist „village“ plain roba plü bunmarchada, plain marcas, plain „labels“, plain prodots...
Da Romana Ganzoni - La guida, Maria Rita, muossa a giasts seis cumün Sant'Angelo Muxara in Sicilia. Ella fa quai per raps, 60 euros la persuna. Uschigliö nu's rivessa pro...
Dad Annatina Nay - Jeu sun uss anti-fitness e stoi conceder. Il center da fitness hai jeu gia daditg buca pli viu da dadens. Tschei di ha ina dil center perfin...
Dad Annatina Nay - ... dalla Spagna, Italia, Grezia, dad Amsterdam ni New York! Cu has ti scret tia davosa carta postala, a maun, cun taccar si ina marca? Tgi...
La biera stagiunada, na filtrada vain prodütta daspö il 2004 a Tschlin e quai cun üna qualità constanta. Ella vain fatta exclusivamaing our da malt «Granalpin», our dad offa biologica...
Da Bettina Vital - In tschercha dals uors chi vivan pacific in libertà e dad otras aventüras cul camper, quinta Bettina d’ün pajais vastischem chi ha las listessas duos culurs...
Dad Annatina Nay - Fitness ei aunc buc daventau miu niev hobi e probabel vegnin nus mai ad esser megliers amitgs – il fitness ed jeu. Mo jeu serebetschel uss regularmein...
Dad Annatina Nay - In onn niev cun massa novs propiests. Varga in dudischavel digl onn 2017 ei uss denton gia historia. Suandeis aunc adina vies plan? Buca fimar, beiber alcohol...


c: text/html

text:
Tenor la regenza n'èn quels betg vegnids donnegiads tar ils incendis en la provinza Alberta. Ins stoppia dentant anc controllar las pipelines ed il provediment d'electricitad. Fertant che las lingias sutterranas na sajan probabel betg donnegiadas, sajan las bleras lingias d'electricitad sur terra luadas. Er il transport dals lavurers stoppiar esser garantì avant che cumenzar cun la lavur.
Incendis sin ina surfatscha correspundenta al chantun Zug
Ils incendis da guaud en la provinza d'Alberta che han destruì passa 2400 bajetgs e stgatschà 90-milli persunas èn sa derasads sur ina surfatscha da 229 kilometers quadrat. Quai correspunda a la surfatscha dal chantun Zug. La dimensiun da la destrucziun a Fort McMurray è però crudada ora marcantamain pli pitschna che temì.
Tenor las ultimas infurmaziuns èn stads èn acziun passa 1500 pumpiers, 120 helicopters e var 30 camiuns da stizzar. Dals 25 fieus en la provinza n`era in anc betg sut controlla.
RR novitads 09:00

robotstxt: allowed

filter: keep


text:
Prer Ernst Sieber
- Venderdi, 24.2.2017, 8:40
-
Emprima emissiun:
- Venderdi, 24.2.2017, 8:40, RTR
El è s'engaschà per alcoholichers, dependents da drogas u era per persunas senza suttetg. Prer Ernst Sieber, il pli enconuschent prer da Turitg festivescha oz ses 90avel anniversari.
Enconuschent è prer Ernst Sieber oz cunzunt pervia ses engaschi durant il temp dal Platzspitz a Turitg. Ils onns otganta ha el tgirà là massa dependents da drogas. Ord quels engaschis èn silsuenter naschids alloschis d'urgenza, posts da consultaziun e ospizis da SIDA. Tut quellas instituziuns fan oz part da la fundaziun Pfarrer Ernst Sieber. Era anc oz cun 90 ans s'engascha prer Sieber per ils pli flaivels en nossa societad. In project è per exempel il Pfuusbus. In bus vegl cun 12 plazs da durmir porscha l'enviern in suttetg a persunas che n'han nagin dachasa.


text:
Il venderdi a las 17:50 è la polizia chantunala vegnida infurmada che l'aviun senza motor saja sparì en la regiun da Tschuggen a Tavau. Cun agid d'in helicopter da la Rega han ins lura chattà l'emprim parts da l'aviun sco era il cockpit vid en il Tschuggentälli datiers dal Gorihorn sin in'autezza da 2'500 sur mar. Silsuenter han ins chattà datiers il vrac dal cockpit il pilot. Il medi d'urgenza ha be pudì constatar la mort, scriva la polizia chantunala.
L'um dal Grischun da 61 onns era partì il venderdi da dals 12.17 mezdi da l'eroport da Bogn Ragaz. Las investigaziuns èn vegnidas iniziadas.
RR novitads 11:00


text:
Inhalt
Exteriur
-
Cassas socialas greccas duain ad interim gidar il stadi
Perquai che la regenza grecca dovra urgentamain daners vul ella cuntanscher cun ina lescha che las assicuranzas socialas ed autras instituziuns statalas surlaschan ad interim lur facultads a la banca centrala. Quai communitgescha il ministeri da finanzas ad Athen.
Las assicuranzas e las instituziuns duain persuenter survegnir garanzias statalas. Tenor medias greccas quinta la regenza da survegnir cun questa mesira radund 2 milliardas euros.
A la Grezia smanatscha in bancrut statal. La fin da favrer han ils pajais da l'euro prolungà il program d'agid per 4 mais.
RR novitadads 7:00


text:
Ils daners per questas lavurs vegnan da la finanziaziun speziala da la lottaria naziunala. Ils pajaments annuals vegnan fixads sin maximal 350'000 francs. Davart las dumondas per credits per ils singuls objects decida il Departament d'educaziun, cultura e protecziun da l'ambient.
Project vegn manà enavant
Il project antecessur ha cuzzà dal 2007 fin il 2017, quai en duas etappas. Cun 4,73 milliuns èn vegnids realisads 32 projects per mantegnair ruinas. Quels hajan mussà che questa finanziaziun saja effizienta e che quella mainia ad ina finamira. Plinavant scriva la regenza grischuna ch'il basegn da sanar bajetgs ruinus saja anc adina avant maun.
RR novitads 09:00


text:
Il pli impurtant en curt
Suenter in gieu valurus ha la Svizra pers esuenter penaltis cun 4:5 encunter la Polonia. Xhaka è stà il disfortunà che n'ha betg tutgà il gol.
Ils Svizers han giogà ina segunda mesadad fitg buna cun bunas schanzas da far in gol - ch'els han dentant savì nizzegiar mo ina giada:
En l'82avla minuta ha Shaqiri realisà in gol da siemi.
Suenter il temp regular e la prolungaziun era il resultat 1:1.
20'000 fans han sustegnì lur squadra en il stadion a Saint-Etienne.
Il gieu en survista
Durant lungas parts da l'emprima mesadad dal gieu dominavan ils Polonais.
Per ils svizers è il gieu dentant tuttina ditg i bain - fin en la 39avla minuta nua che Blaszczykowski il 1:0 per la Polonia.
L'equipa da Vladimir Petkovic aveva dad ir cun in disavantatg dad 0:1 en la pausa.
In 0:1 che va diltuttafatg en urden, di Roman Dobler che commentava il gieu per RTR en il stadion a Saint-Etienne.
En la segunda mesadad da la partida n'han ils Svizzers betg laschà pender il cheu ed han mussà spiert da cumbat e curaschi.
Suenter la 60avla minuta, nua che Schär aveva incassà ina charta gelga, era il gieu vegnì pli dir. En la 79avla minuta dà Seferovic in culp da latta ed en l'82avla minuta fa Xherdan Shaqiri l'unic gol per la Svizra - dentant in gol da siemi.
Suenter 90 minutas + 4 minutas prolungaziun stevi 1:1 - il otgavel final tranter la Svizra e la Pologna a Saint-Etienne è ì en la prolungaziun.
Ils Svizzers han giogà cun tut la forza. Ils polonais na paraivan betg pli dad avair medemamain blera forza. La Pologna aveva persvadì plitost en l'emprima mesadad dal gieu - uschia Roman Dobler da Saint-Etienne.
Malgrà bleras schanzas n'ha la prolungaziun betg manà gols. I va en ils penaltis nua ch'igl è reuschì a tuts da mantegnair il sang fraid - sulettamain a Xhaka betg.
La Svizra perda l'otgavel final cunter la Pologna suenter penalties cun 5:6.
RR Sportissimo 15:00+


text:
Grischun «2018 è l'onn da la cooperaziun»
Durant l'apero da Bumaun da Grischun Vacanzas s'inscuntran ils responsabels dal turissem grischun per giavischar in bun onn nov. L'atmosfera era buna, probabel er pervi da las bunas cifras da la stagiun d'enviern.
Ernst Wyrsch, president da Hotelleriesuisse Grischun è cuntent: La stagiun ha cumenzà bain. Blera naiv e sulegl han procurà per blera glieud. Las occurenzas spezialas sco la cursa da passlung a Lai e bunas offertas han era gì lur effect. Ma ils turistichers na dastgan betg sa pusar enavos. Mo cun sperar sin bun'aura na funcziuna quai betg.
Quai di era Markus Gschwend, il manader da Pendicularas Grischun. Era els han cumenzà bain. Els han gì tant giasts sco anc mai dapi ils ultims quatter onns. Dentant sajan las cifras sut la media dals davos diesch onns.
Betg far pausa, vinavant!
Per promover il turissem saja impurtant, che las destinaziuns, las pendicularas ed er il traffic public lavurian ensemen. Perquai numna il cusseglier guvernativ Jon Domenic Parolini l'onn 2018 sco «onn da la cooperaziun». Sch'ins veglia per exempel promover la digitalisaziun en il Grischun, stoppian ins era promover la cooperaziun. Mo in singul na possia betg far quai.
En divers lieus funcziunia la cooperaziun schon dretg bain, manegia Ernst Wyrsch. Hotels, restaurants e pendicularas lavurian bain ensemen. Blers na sajan però betg disads da lavurar ensemen.
Digitalisaziun è fitg impurtant per il turissem
Al apero da Bumaun è era vegnì discurrì da digitalisaziun, cooperaziun u er dad «overtourism» sco il expert da turissem e temp liber a la HTW a Cuira, Andreas Deuber declera. La digitalisaziun che ha surtut in connex cun l'internet è fitg impurtanta per il turissem. Senza digitalisaziun, pia internet, na funcziunescha ozendi pauc u nagut en il turissem.
RR actualitad 17:00


text:
Il chor mischedau catolic Sagogn:
- fundà il 1976 per embellir ina messa nuvella, suenter ch'il chor viril era ì en
- dapi trais onns sut la batgetta da Josefina Blumenthal-Cadruvi
- 24 chantadurAs
- embellescha en emprima lingia las festas ecclesiasticas
Per la presidenta, Regula Camathias, ès il pli spezial vi da ses chor, ch'els sajan giuven e vegl sco er pli ferms e pli flaivels chantadurs che lavurian bain ensemen e la cumpagnia constettia.
Cura ch'els s'engaschan, cura ch'els van si en il chant, cura che mintgin è qua e fa tut ses pussaivel. Quai am plascha il meglier.
Per Armin Cavelti, in dals tenors, è la suprastanza il bun coc dal chor. Quella emprovia adina puspè da far insatge spezial per dar al chor era anc in zic dapli vita sper il chantar. Las emprovas fa il chor principalmain en chasa-pravenda gist dasper la baselgia.
Igl è fitg luc. Jau n'hai betg il sentiment ch'i saja steri u uschia.
E las duas sopranistas Claudia Caderas e Patricia Arpagaus conferman che tuts vegnian gugent a las emprovas, sa sentian bain ed hajan er magari legher durant las emprovas. Cura ch'i giaja lura per chantar avant la glieud en baselgia però tuts che sa prendian ensemen e fetschian il meglier londeror.
RR actualitad 11:00


text:
Saa
Una saa a l'è un cumpost chimich che l'è faa de jun pusitif, ciamaa catiun, e jun negatif, ciamaa aniun. Intra 'sti jun chì a gh'hinn interaziun eletrustatich coulombian repülsif e atratif, che dan pöö el ligam jonich. De solit tücc i cumpost cunt i ligam jonich se ciamen saa.
In general, i saa inurganich gh'hann 'me catiun un metal, e 'me aniun un minga-metal o un sò ossid. In cundiziun nurmaj, un saa inurganich a l'è un cristal.
I saa urganich a hinn saa d'un catiun o un aniun d'una mulecula urganiga.
I cumpost che gh'hann tüc i catiun 'me prutun (H+) o tücc i aniun idrossid (OH−) a hinn minga saa ma acid o bas.
Reaziun per fà i saa[Mudifega | mudìfica 'l sorgènt]
A bun cünt gh'en è anca alter de maner per fà una saa cunt una saa 'me reatif:
saa + acid,
saa + minga-metal,
saa + idrossid,
saa + saa.


text:
A partir da l’onn da chatscha 2018 sto mintga chatschadura e chatschadur documentar cun in formular la situaziun dal mument dal sajet enfin tar la mazlaria. La charn che vegn vendida – saja quai sur la mazlaria, saja quai directamain a l'hotel, a'l restaurant u ad auters consuments – sto vegnir controllada.
«A» o «B» decida davart controlla u betg
I dat duas pussaivladads. Ils chatschadurs sco experts ston controllar il butin e decider, sche tut è en urden: Nagin nausch tun, naginas retschertgas, nagins incaps cun transportar e nagins suspects da malsognas. Lura datti in «A» e la charn dastga vegnir elavurada senza controlla. Cun in «B» sin il formular sto il veterinari far ina controlla e decider co enavant.
Nagin problem per ils chatschadurs
Malgrà ch'i dat ulteriura lavur da scriver per il chatschadur – la gronda maioritad e perencletga cun questas mesiras. Ed er per il veterinari Men Bischoff da Scuol che ha referì davant radund 120 chatschadurs a Strada è questa mesira impurtanta per segirar la qualitad da la charn. Però oravant tut per sensibilisar ils chatschadurs per l’etica da la chatscha grischuna.
RR actualitad 06:05


text:
Ils responsabels per las attatgas terroristicas en la chapitala da la Belgia dals 22 da mars vulevan oriundamain attatgar Paris danovamain. Quai annunzian las autoritads d’investigaziun belgias.
Ils terrorists sajan vegnids a la stretga cun lur temp, perquai ch'ils investgaders sajan stads curt avant discuvrir lur plans. Sinaquai hajan ils attentaders midà lur plans e prendì en mira Brüssel per lur attatgas.
Cumond d'arrest formal cunter «um cun chapella»
Cunter l’um arrestà il venderdi, Mohamed Abrini, èsi tenor communicaziun vegnì relaschà formalmain in cumond d’arrest. Al Beltg da 31 onns vegnan renfatschà mazzaments terroristics, mazzaments empruvads e la participaziun ad activitads d’ina gruppaziun terroristica. Abrini era vegnì identifitgà sin registraziuns da video da l’eroport sco «l’um cun chapella».
Tar ils dus attentats dals 22 da mars eran vegnidas mazzadas 38 persunas a l’eroport ed en ina staziun da metro a Brüssel. Emprimas investigaziuns avevan scuvert stretgas colliaziuns dals attentaders cun ils islamists ch’avevan mazzà il november passà 130 persunas a Paris.
RR novitads 11:00 / 12:00


text:
Il traffic da velo vegn per il chantun Grischun adina pli impurtant. Perquai ha il departament da construcziun, traffic ed agricultura elavurà in plan chantunal per las vias da velo. Quel ha la regenza uss tramess en consultaziun.
Il plan valitescha tranter auter tge vias ch'èn impurtantas per il mintgadi e tgeninas ch'èn plitost duvradas en il temp liber. Tut tenor il diever èn las vias lura da different impurtantas per il chantun e survegnan dapli u pli pac sustegn finanzial.
Regenza decida il zercladur
La consultaziun dura fin ils 8 da zercladur. Lura decida la regenza davart l'approvaziun.
RR novitads 11:00


text:
Il cumpliment
- Venderdi, 23.3.2018, 10:15
-
Emprima emissiun:
- Venderdi, 23.3.2018, 10:15, RTR
Cumpliments èn bels pleds cun grond effect. Adina puspè entaup'ins glieud ch'avessan merità tals pleds: la vendidra dal Volg che serva adina cun in surrir, l'amia che gida en il perchasa, il vischin che dat da magliar al giat u simplamain insatgi che merita daditg in cumpliment che fa bain al cor.
Il cumpliment dad oz va a Simona Caviezel, la presidenta da l'uniun da teater Cuschnaus. Ursin Derungs da l'uniun vul far in grond cumpliment a tut ils commembers da l'uniun che sa gidan era davos las culissas. Els na survegnan betg adina in grond applaus sco ils giugaders. Perquai sin questa via in engraziel fitg.
Faschai era part
Ma era sch'els consistan mo d'in pèr pleds, vegnan cumpliments savens a la curta. RTR rimna e surdat quests cumpliments e gida uschia da dar enavos insatge a la glieud ch'ans embellescha mintga di la vita.
Audituras ed auditurs pon annunziar ad RTR lur cumpliment. Mintga gievgia decida la moderaziun tgenin che vegn resguardà. La moderatura registrescha lura in curt discurs cun la persuna che fa il cumpliment ed il venderdi telefonescha ella a la persuna che survegn il cumpliment.


text:
Entlebuch
Entlebuch a l'è un cumün svizzer del distret (en todèsch: Amt) de Entlebuch, in del Canton Lüzerna. La süperfiss del teritori del cumün l'è de 56.90 km² e in del Dicember 2011 al gh'eva una popolazion de 3298 abitant.
El cumün de Entlebuch al se tröva a una altitüden de 723 meter sura al livel del mar e l'è tacaa ai cumün de Doppleschwand, Hasle, Malters, Schwarzenberg, Werthenstein, Wolhusen, Alpnach (OW), Sarnen (OW). La popolaziun l'è in magioranza de lengua todesca e de religiun catolega.
Storia[Mudifega | mudìfica 'l sorgènt]
Entlebuch l'è menziunaa la prima volta in de l'ann 1157 col nom de Entilibuoch or Entelinbuoch.[1]
L'andament storegh de la popolazion l'è indicaa in de la tabela chi de sotta:[1]
Riferiment[Mudifega | mudìfica 'l sorgènt]
Ligam de föra[Mudifega | mudìfica 'l sorgènt]
- Entlebuch (Gemeinde) in Todesch, Franzes e Italian in ligna al Dizionari Stòrigh da Svízzera.
- Entlebuch (Vogtei, Amt) in Todesch, Franzes e Italian in ligna al Dizionari Stòrigh da Svízzera.


text:
La Partida populara svizra ha dà ora il venderdi a Cuira las parolas per las votaziuns dals 10 da zercladur. La partida na fa nagina recumandaziun, co vuschar tar la lescha davart ils gieus per daners. Quai ha la suprastanza da la PPS decidì cun 49 cunter 8 vuschs e duas abstenziuns. D'ina vart na plaschan a la PPS ils gieus online or da l'exteriur betg, per ella saja da l'autra vart dentant era impurtant d'avair in internet liber. Plinavant refusa la suprastanza da la PPS Svizra unanim l'iniziativa per in daner cumplain.
RR novitads 20:00


text:
Il legiunar da Mittwald a Sedrun
Da s. Stiafen-sera havein nus giu caschun da saver mirar quei bi toc e saviu sperschuader che quel vegn veramein daus exemplaricamein.
Segir havessen ins buca saviu eleger in meglier toc, che gest in tal per il temps dad oz. Gia ella emprema scena vesan ins co il beinstont pur Amaher cun sia dunna e feglia sesentan cuntents sin lur bein puril, e perquei spetgan aunc in secund fumegl sin siu grond bein e tgi vegn bein quel ad esser? Ins vesa che las vias dil Segner ein buca las nossas, e perquei vegn il pauper e bandischau affon da negin anavos ord la legiun jastra suenter 23 onns sgomiaus da tuts. Cun agid dil bien augsegner e signur Amaher vegn quei giuven cul num Wilhelm a saver entscheiver ussa ina nova veta, mo quei ei per el fetg grev.
Nus savein cheu buca entrar el cuntegn dils singuls acts, ch'igl auditur persequitescha cun gronda attenziun e tensiun. Perquei fagein nus in grond cumpliment ad acturas ed acturs sco era al regissur per lur gronda e bein gartegiada lavur. In special cumpliment al legiunari Wilhelm che dat tut aparti bein sia rolla.
Ti cara lectura e lectur, che legias forsa questas munglusas lingias, neu a Sedrun ed emposta in plaz per las davosas producziuns che vegnan aunc dadas. — Ti vegnas buca a setrumpar. Igl ei ina producziun instructiva per mintgin da nus. Als da Sedrun giavischein da tut cor per mintga producziun ina sala fullanada per renconuschientscha dil prestau sin nossas tribunas aunc romnotschas.
In aspectatur
Sedrun
Il legiunari da Mittwald
(Corr.) La medema sera da s. Stiafen essan nus stai perdetga dil «Legiunari da Mittwald", menaus si a Sedrun. Cunquei ch'il giavisch da sauna critica» ei vegnius exprimius, vulessen era nus empruar da dir nies meini.
Cun plascher savein nus constatar che quei tema ha era da dir enzatgei en nos dis, sco il preziau aspectatur haveva gia menziunau en la Gasetta Romontscha.
Denton essan nus meins cuntents cun la translaziun. Il translatar in toc tudestg en in bi lungatg romontsch, gliez drova tgau e temps! Nus cartein strusch ch'enzatgi havess plascher, sch’in plevon schess «dad ir a volver la dunna»! Talas ed autras expressiuns drovan ins gnanc per las gassas e streglias.
Quei ch’appartegn ils giugadurs havessan nus da dar in bien cussegl al regissur. Forsa ch’in ni l'auter dils giugadurs havess giugau meglier in autra rolla che ual la sia. Per exempel seglia in vegl da siatont’onns buca sco in giuvenot da schotg onns dad esch en!
En stiva ha mintgin tonta creanza ch’el dat ina sutga al sur plevon!
Tgei aspectatur sesenta buca disturbaus sch’el vesa co tuts giugadurs ein premurai da «suflar en" ton sco el po a quel che sa buc ordador sia rolla?
sch'il tschiel ei violets?
sch'in sault modern tuna ord igl aultplidader en in mument da ponderaziun?
Preziai lecturs, bugen sperein nus che Vus hagies sez saviu seperschuader dallas sura prestaziuns e saveis aschia giudicar tgi ha giu raschun, igl aspectatur da tschei di ni
in'aspectatura.
Sedrun: Il legiunari de Mittwald
Risposta alla honesta aspectatura e perdetga dil «Legiunari da Mittwald».
Jeu hai per disa, sch’jeu vegnel attaccaus dad in animal malvugliu e cun vezi, da dar cun in bengel denter las cornas giuaden, epi sei bien. Alla virtusa aspectatura dil Legiunari da Mittwald viel esser pli raschuneivels ed era dar denter giuaden, denton mo levet cun la plema. Forsa cuntenta quei ella, sch’ella ei buca vegnida cuntentada la sera da s. Stiafen.
Probabel eis ella en sia sontgadad aunc vegnida disturbada dad in aspectatur ni l’auter e lu san ins capir. Il plaid volver drovel ual per la aspectatura e volvel, tochen che jeu vesel sche ella ha veramein davostier in «a»? Quei saiel aunc oz buca constatar. Saiel denton constatar che tala aspectatura ei buca vegnida a teater per mirar teater, che tala aspectatura ha insumma pauca ni negina capientscha el fatg da teater, e fuss forsa gnanc el stan da giugar sin la tribuna la pli pintga, sempla rolla, forsa gnanc ina rolla meta, bein denton capavla da giugar davos las culissas ina tresta e schampra rolla.
Sch’il regissur ha el teater buca schau porscher la sutga al sur plevon, ei quei aunc iu a prau. E sch’jeu havess saviu, che tala aspectatura vegness lezza sera a teater, havessel era buca schau porscher la sutga ad ina tala, ed ella havess stuiu secuntentar sco il sur plevon e star sin peis. E sch’in giugadur ni l’auter sto bein enqualga vegnir suflaus en da ses congiugadurs, tgi ha lu bein suflau en alla nobla aspectatura sia correspondenza? ? ?
Consista il bi e bien lungatg romontsch ord la viarva e tensiun che l’aspectatura ha duvrau, lu ston ins buca smarvegliar, sch’ins scriva oz dad in lungatg romontsch moribund.
Jeu enquerel ni renum ni undrientschas, sulet sededicaus ad in survetsch per il concarstgaun.
A mi fa ei plascher che las sis societads reunidas da Tujetsch anflan en la sura aspectatura ina persuna adattada e qualificada, che vegn probahel els proxims onns a presentar sin la tribuna romontscha, dramas classics e honests, e producir inagada senza menda el bi e bien lungatg romontsch.
Il regissur dil Legiunari da Mittwald
Placi Deragisch
Teater a Sedrun
La recensiun dil teater «Il legiunari da Mittwald» entras ina aspectatura e la risposta dil regissur leventa viva discussiun. Nus vein retschiert pliras correspondenzas che sustegnan il meini dalla «aspectatura». Ins perstgisi denton, sche nus tralaschein ulteriuras publicaziuns da quellas varts ed evitein ina ulteriura polemica.


text:
Dapi ch'il lai Barnagn saja vegnì construì avant pli che 30 onns, vegnia quel spisgentà cun aua da baiver. Quai ha ditg sin dumonda da RTR Martegn Netzer, il schef dal servetsch tecnic da la vischnanca Surses. Sch’ins pigliass l’aua or dal flum Gelgia che sa chatta gist dasperas, alura avess quai per consequenza che l’aua fiss tschuffa, surtut cura ch’i dat temporals.
In surscul confortabel
A Savognin possia ins dir ch’ins saja il mument en ina situaziun confortabla: Il mument hajan els en media in surscul da radund 2'000 liters la minuta or da la rait d’aua. Quai munta ch’il lai Barnagn po sco adina vegnir emplenì cun aua nova. Che l’aua circuleschia en il lai, saja impurtant per la schubradad da l’aua.
Tests persvadan
Ina giada al mais vegn l’aua examinada. Tenor Martegn Netzer èn questas provas adina bunas: L’aua haja ina valur da ph da 7, tge che muntia che l’aua saja schubra e neutrala.
RR actualitad 12:00


text:
R. Lee Ermey
- Mardi, 17.4.2018, 8:40
-
Emprima emissiun:
- Mardi, 17.4.2018, 8:40, RTR
Igl actur american è mort la dumengia en la vegliadetgna da 74 onns. Quai è vegnì enconuschent ier. Enconuschents sco actur è el oravant tut pervia da sia rolla en il film «Full Metal Jacket».
En il film da guerra «Full Metal Jacket» ha R. Lee Ermey giugà il 1987 la rolla sco instructur da militar fitg dir.
Els onns 60 è el sez stà en la marina dals Stadis Unids e durant 14 mais è Ermey era stà staziunà en il Vietnam ed en il Giapun.


text:
In giuven cun ragischs talianas che viva a New York e na sa betg propi tge far en sia vita – auter che sautar. Quai è fitg curt l'istorgia dal musical Saturday Night Fever – analog a l'istorgia dal film dal 1977. Questa istorgia vegn raquintada las proximas emnas a la riva dal Lai Rivaun a Walenstadt e quai en furma da musical cun ils hits dals Bee Gees.
Premiera per giuvna Rumantscha
Ina premiera n'èsi dentant betg be stà per il musical mabain er per Vanessa Finja Rudolf. La giuvna da Flem ha da curt serrà giu la «Stage School» a Hamburg ed per ella è quai l'emprima rolla en ina tala producziun. Ella fa part da l'ensemble, ha pia da chantar e sautar. Mesemna saira schizunt en la daratga, ma quai na saja dentant betg stà uschè nausch. Anzi, i saja schizunt stà spezial, sco en in film da sautar, manegia la giuvna da 21 onns. Sulettamain in pitschen sbagl da sautar haja ella fatg durant la show ch'ha cuzzà passa duas uras. Uschiglio saja tut grategià, uschia ch'i ha dà in motiv da far festa. Betg mo sin tribuna, mabain er suenter che la show è stada a fin.
RR actualitad 11:00


text:
Las cifras uffizialas vegnan publitgadas la primavaira. Las cifras ch'ins ha per entant mussan però in plus en il quint statal. Quai è l'emprim plus dapi l'independenza da la Croazia avant 26 onns.
L'entschatta 2017 quintava la regenza anc cun in deficit dal product naziunal brut (PNB) da 0,6%. Il motiv per il svilup positiv èn las bunas fatschentas en il turissem ed uschia er las entradas da taglias pli autas.
RR novitads 06:00
Croatia
La Croazia fa dapi il 2013 part da l'UE ed è uschia il pli giuven commember. En ils proxims otg onns vul il pajais introducir l'euro.


text:
Maine
El Maine a l'è un stat federal di Stat Ünii d'America. Al gh'ha una süperfiss de 86.542 km² e una pupulaziun de 1.317.253 abitant.
A l'è tacaa a nord-est e nord-ovest al Canada e a süd-ovest al New Hampshire; a süd-est 'l a bagna l'Ucean Atlantigh.
La capital a l'è Augusta (18.560 abitant); la cità püssee pupulada del stat a l'è Portland (64.249 abitant).
Storia[Mudifega | mudìfica 'l sorgènt]
El Maine a l'è staa amiss in de l'Üniun in del 1820.
Urganizaziun pulitiga[Mudifega | mudìfica 'l sorgènt]
El Maine al gh'ha 4 grand eletur in di eleziun presidenziaj de l'Üniun. Mudel:Maine


text:
Hildesheim
Hildesheim (Hilmessen in bass todesch; Hildesia in latin) l'è ona città de la Germania central, cont ona popolazion de 99 390 abitant (dato del 31. Dic 2013).
La gh'ha el titol de Große selbständige Stadt ("granda città indipendenta").
Cuntegnüü
Geografia[Mudifega | mudìfica 'l sorgènt]
Hildesheim la se troeuva in del Land de la Bassa Sassonia. L'è foeura di distrett e l'è 'l capploeugh del circondari con l'istess nomm.
L'è traversada del fiumm Innerste, che l'è on affluent piscinin del Leine. A l'è a 30 km a sud-est de Hannover.
Storia[Mudifega | mudìfica 'l sorgènt]
Hildesheim l'è voeuna di città pussee vegg de la Germania del nord.
La città l'è vegnuda ona sede vescovil in del 815. In del 872 gh'è staa faa el primm domm, tutt in preja. In del 983 l'imperador Otton III el gh'ha daa el diritt de 'vèggh on mercaa. Per on bell poo de ann el capp de la città a l'è staa el vesch, fina a quand l'è staa faa sù on municippi. In del 1249 l'ha ciappaa el status de città. In del 1367 Hildesheim l'ha tolt part a l'Hansa. In del 1542 l'è passada a la Reforma Protestanta.
Duranta el Medioev (1235-1803) l'è stada on Principiaa vescovil, denter al Sacher Roman Imperi. per poeu vegnì part del Regn de Vestfalia. Dopo di guerr napoleonegh (1815) l'è entrada a fà part del Regn de Hannover, e l'è restaa inscì fina al 1866, quand che l'è passada a la Prussia.
El sò center storegh, vun de quei pussee conservaa de tutta la Germania, l'è staa traa giò del tutt di bomb che gh'hann tiraa addoss i Ingles el 22 de marz del 1945. Dopo la guerra l'è staa faa sù anmò compagn de prima.
Gemellagg[Mudifega | mudìfica 'l sorgènt]
- Angoulême, Francia.
- Al Minya, Egitt.
- Regn Unii:
- Padang, Indonesia.
- Halle (Saale), Germania.
- Gelendžik, Russia.
- Pavia, Italia.


text:
Ils ospitals e las clinicas sajan da gronda impurtanza per in bun provediment da la sanadad en Svizra. Las cundiziuns actualas en il sectur da las tariffas sco era la finanziaziun differenta tar las prestaziuns ambulantas e staziunaras engrevgeschian dentant in agir effizient. Da quell'opiniun è la Federaziun dals ospitals svizzers H+. A Berna ha ella preschentà il mardi sias propostas per midadas.
H+ pretenda per exempel che la lescha per l'assicuranza da malsauns vegnia adattada, uschia ch‘ils partenaris da tariffa na possian betg pli bloccar ina revisiun dal TARMED, la structura da tariffas per prestaziuns medicalas.
Nagina differenza tranter ambulant e staziunar
Ultra da quai na duai betg pli dar differenzas tar la finanziaziun da prestaziuns ambulantas e staziunaras. Oz èsi uschia, che las cassas da malsauns han da surpigliar tut ils custs dad ina mesira ambulanta. Sch‘il pazient sto dentant star en l'ospital surpiglia il chantun 55% dals custs. Ils chantuns hajan uschia tut interess da minimar las mesiras staziunaras – quai che na saja betg adina en l'interess dal pazient.
I saja perquai cuntraproductiv da concentrar tut las stentas sin la reducziun dals custs. La federaziun H+ è persvasa, ch‘i saja en futur era impurtant da metter dapli paisa sin la qualitad da la medischina e sin in augment da l‘effizienza tar ils ospitals e las clinicas.
Santésuisse sceptica
A moda sceptica reagescha l'organisaziun da las cassas da malsauns Santésuisse sin las propostas da H+. Santésuisse sustegna bain la pretensiun, ch’ils chantuns duain era sa participar als custs dals tractaments ambulants. Lez sajan er responsabels per la planisaziun dals ospitals e per l'admissiun dals medis. Ultra da quai hajan plirs chantuns introducì glistas che defineschian tgeninas operaziuns che stoppian vegnir fatgas ambulantamain.
Betg renunziar vul Santésuisse dentant sin l’instrument dal veto tar las negoziaziuns per in nov sistem da Tarmed. L’organisaziun da las cassas da malsauns tema, che tschels partenaris da tariffa pudessan uschiglio decider in sistem cun indemnisaziuns anc pli autas che oz. Quai fiss cunter la lescha ed augmentass anc pli fitg las premias per las cassas da malsauns.
RR novitads 12:00


text:
I na sa tractia betg mo da fitg bleras lavinas, mabain per part er da fitg grondas. Pliras lavinas sajan vegnidas a val a moda natirala ed autras sajan vegnidas sajettadas. Quai ha confermà Nora Zürcher-Gasser da la cumissiun tecnica da la Pro Lucmagn envers l'ANR.
Situaziun da lavinas excepziunala sin il Lucmagn
La surfatscha cun lavinas s'extenda dal Lucmagn enfin S. Gions. Las gallarias èn parzialmain u schizunt cumplettamain cuvridas cun naiv. Singulas hajan in'autezza dad otg enfin diesch meters, uschia Zürcher. E sin ils auts haja anc adina fitg blera naiv. Surtut cura ch'i vegnia chaud ubain sch'i avess da plover, pudessan anc dapli lavinas sa distatgar.
Via serrada anc in'emna
Crappa e laina en la gronda massa naiv engrevgeschan anc supplementarmain la rumida. La via dal Pass dal Lucmagn resta uschia serrada anc almain fin ils 14 d'avrigl 2018.
Situaziun da lavinas extraordinaria
RR novitads 07:00


text:
L'emprima partida dal 90avel turnier per la Cuppa Spengler è decidida en favur dal HC Lugano. La squadra dal Tessin era durant grondas parts dal gieu la squadra dominanta. La decisiun ha purtà il segund terz en il qual ils Bianconeri han sajettà dus gols entaifer da 50 secundas.
Dal HC Lugano èn vegnids sajettads ils gols entras:
- James Wisniewski en la 10avla
- Raffaelle Sannitz en la 32avla
- Ryan Gardner en la 33avla
- Linus Klasen en la 59avla minuta.
Per Jekaterinburg han sajettà ils gols
- Dmitry Monya en la 18avla
- Artyom Gareyev en la 49avla minuta.
Malgrà il timeout dal trenader da Jekaterinburg en l'ultima minuta dal gieu n'hai dà nagina miracla ch'avess vieut il gieu en favur da la squadra russa. Anzi: Linus Klasen dal HC Lugano ha pudì sajettar en l'ultima minuta dal gieu sin il gol vid.
Cuppa Spengler 2016 Resultats
Ils gieus vegnan commentads live sin Radio Rumantsch.
Emprim gieu dal HCD pir ils 27 a las 20:15
L'emprim gieu dals indigens da Tavau è la saira dals 27 da december cunter il perdider dal gieu da la saira dals 26. Il HCD n'ha betg gì ina stagiun simpla en la liga naziunala A ed è da preschent sin plazza set da la liga svizra.
Squadras a la Cuppa Spengler 2016
Ina chapitscha dal HCD?
Durant mintga gieu da la Cuppa Spengler datti da gudagnar ina chapitscha dal HCD sin Radio Rumantsch. Tedlai pia radio mintgamai a partir da las…
- 15:00 fin ca las 17:00
- 20:00 fin ca las 22:00
L'acziun è davent dals 26 fin e cun ils 30.12.2016. Al final da la Cuppa Spengler na datti nagina chapitscha da gudagnar.


text:
Inhalt
Exteriur
-
Protestas cunter cupitga dal president ucranais Janukowitsch
A Moscau èn sa radunadas millis persunas per protestar cunter la cupitga dal president ucranais Janukowitsch avant in onn. Sin ils placats sustegnan ils demonstrants ils separatists pro-russ en l'Ucraina da l'ost.
A Kiew, la chapitala da l'Ucraina, hai dà venderdi saira ina commemoraziun per las unfrendas dals schabetgs d'avant in onn sin la plazza Maidan. Radund 100 persunas eran mortas.
Entant vegn preparà en l'Ucraina da l'ost il barat da praschuniers.
RR novitads 15:00


text:
Appellà a la chauma han tranter auter ils sindicats, organisaziuns separatisticas ed il club da ballape da Barcelona. Els protestan encunter la violenza da la polizia tar la votaziun davart l'independenza da la dumengia. Lura eran vegnidas blessadas 900 persunas.
Il president catalan, Carles Puigdemont saja persvadì che la chauma vegnia suandada da fitg bleras persunas. Il medem mument ha el dentant apellà als demonstrants da restar paschaivels en vista a la violenza da la polizia da la dumengia.
RR novitads 14:00


text:
Il barometer da l'occupaziun da lavur è creschì en l'emprim quartal per 1,6% sin 4,961 milliuns occupads ed occupadas cumpareglià cun il quartal precedent. Durant il medem quartal avant in onn è il dumber d'occupads creschì per 0,6%.
Dapli posts vacants
En l'economia ha l'Uffizi federal per statistica pudì dumbrar 11'000 dapli plazzas libras che durant il medem quartal avant in onn. Quai correspunda ad in augment da 17,9%. Tant en il sectur da l'industria sco er il sectur da servetsch è quest dumber creschì per 36% respectivamain 13%. Er il futur duaja il svilup positiv cuntinuar, uschia las calculaziuns.
RR novitads 12:00


text:
Las quatter etappas mainan da Scuol en Val Müstair, Livigno, Zuoz e puspè enavos a Scuol. Las etappas èn tranter 50 e 60 kilometers lungas, cun ina differenza d’autezza da maximalmain 1400 meters en in di. Quai èn distanzas che pon vegnir fatgas en in di senza stuair chargiar la battaria.
Il trend per e-bikes crescha
La DMO Engiadina Scuol Samignun Val Müstair è la emprima destinaziun en Svizra cun in purschida organisada sur plirs dis per e-bikes. Il trend dals e-bikes daventa adina pli grond. L’onn passà en vegnids vendids radund 20’000 velos cun motor electric. Uschia vegna spetgà cun quella nova purschida er giasts novs en la regiun. Quai tenor in communicaziun da medias da Scuol Samignun Val Müstair.
RR 06:00


text:
Il politicher da la FPÖ, Norbert Steger – ch'è commember dal cussegl da fundaziun da l'ORF – ha ditg envers la gasetta Salzburger Nachrichten ch'ins veglia stritgar in terz dals correspundents da l'exteriur, «sche quels na sa cumportian betg correctamain».
L'emprim admonir – suenter relaschar
Sco exempel ha el numnà il correspundent da l'ORF en l'Ungaria. Sia rapportaziun da l'elecziun en l'Ungaria saja stada «unilaterala», crititga Steger.
Vinavant admonescha el ils schurnalists da l’ORF a reguard il diever da medias socialas: Tgi che cuntrafetschia a las novas reglas planisadas per il cumportament en las medias socialas «vegn admonì l’emprim – e suenter relaschà». Quellas reglas duajan definir, tge ch’ils schurnalists dastgan publitgar per exempel sin Facebook u Twitter.
La cumposiziun dal gremi suprem da l’ORF vegn fatga dapi ina refurma avant 17 onns per gronda part da la regenza. Steger è er en discurs sco nov suprastant dal cussegl da fundaziun da l’ORF.
Schef da l’ORF defenda sia glieud
Alexander Wrabetz, il schef da l’ORF, defenda sia glieud sin Twitter. El annunzia dad avair prolungà il contract da lavur dal correspundent crititgà da Norbert Steger e lauda la lavur dals correspundents:
En ina communicaziun refusescha Wrabetz enpli l'idea da Norbert Steger, da destabilisar la rait da correspundents da l'ORF, «decisamain». La rapportaziun dals correspundents e las correspundentas haja da vegnir fatga «exclusivmain tenor criteris schurnalistics en l'interess dal public».
ORF sut squitsch
L'ORF sco chasa da medias independenta e pli gronda en Austria vegn crititgà dapi mais – e quai en emprima lingia da la nova regenza, che vul «refurmar» l'ORF da fund ensi. Tenor experts da medias duaja quai capitar en emprima lingia cun substituir las persunas al timun cun persunas ch'han la medema colur politica sco la regenza.
Premi Grimme per Armin Wolf
L'ultim schurnalist da l'ORF ch'era vegnì en la mira da la FPÖ è il star moderatur Armin Wolf. El ha survegnì il venderdi saira en Germania in'undraziun speziala – numnadamain il premi Grimme da televisiun. Wolf era vegnì offendì dal vicechancelier austriac Heinz-Christian Strache (FPÖ) via Facebook. Wolf e Strache eran sa cunvegnids suenter vivas debattas senza agid giuridic. Strache aveva da sa stgisar cun in inserat da gasetta e sin ses conto da Facebook.
Sco gia en Svizra vegn uschia er in Austria il squitsch sin l’emettur da dretg public da vart dretga dal spectrum politic. Fertant ch’il service public medial è vegnì rinforzà en Svizra tras in ferm «na a no-Billag» da la populaziun a l’urna, n’è la situaziun en auters pajais sco en Austria e Germania betg uschia clera.
RR novitads 14:00


text:
Il sguard sin l'emna
- Sonda, 10.9.2016, 12:06
-
Emprima emissiun:
- Sonda, 10.9.2016, 12:06, RTR
Sur da gieus olimpics en il Grischun, rumantsch a l'universitad ed esters senza dretg da vuschar.
Ussa stoi ir magari spert, l'onn proxim spetgan votaziuns sur da gieus olimpics en il Grischun: va quai bain? Il directur da l'Institut autalpin a Ftan ha rinfatschà al chantun che quel fetschia memia pauc per sustegnair la scola en miserias: Martin Jäger na lascha betg valair la critica. La Scol'auta politecnica a Turitg stritga il sustegn per la professura da rumantsch: tschertins èn surprais, auters lessan cumbatter.


text:
Il festival "Origen" è stà in dals puncts culminants da la stad culturala en Grischun. Cun in'opera, cun ina cumedia, cun musica, chant ed art ha Giovanni Netzer e sia squadra empruvà da tschiffar il retg David, ina da las figuras las pli fascinantas da la Bibla. David è per la religiun gidieua e cristiana en pau sco il Wilhelm Tell per la Svizra: Ina figura betg propi istorica e tuttina betg inventada. Tut è gia vegnì scrit, ditg, malegià e cumponì, tant da David sco er da Tell, e tuttina nagut da definitiv. Ina avischinaziun a David cun pader Clau Lombriser.
Il forum 2007-2008 Igl è temp per David
David è per la religiun gidieua e cristiana en pau sco il Wilhelm Tell per la Svizra: Ina figura betg propi istorica e tuttina betg inventada.


text:
Chant e musica per la 3. dumengia d'advent
- Dumengia, 17.12.2017, 19:00
-
Emprima emissiun:
- Dumengia, 17.12.2017, 19:00, RTR
La Classica fa viadi viers Betlehem.
Transeamus usque Betlehem: Il Dresdner Kreuzchor dat tschintg veglias chanzuns da Nadal tudestgas («Wie soll ich dich empfangen», «Vom Himmel hoch», «In dulci jubilo», «Kommet ihr Hirten» ed «Es ist ein Ros'entsprungen»). Lura interpretescha quest chor ensemen cun la Philharmonia da Dresden e solists vocals la cantada chorala da Felix Mendelssohn «Vom Himmel hoch». La finiziun fa la cantada pastoralis «Venite ocius, transeamus usque in Betlehem» da Johann Heinrich Schmelzer cun ils tenors Peter Schreier ed Eberhard Büchner accumpagnads da la Chapella Sagittariana.